text:
Flokstingið hevur einmælt samtykt uppskot frá Unga Tjóðveldið um at raðfesta Fróðskaparsetur Føroya og at økja játtanina munandi á fíggjarlógini.
Hervør Pálsdóttir legði uppskot fram vegna Unga Tjóðveldið, og hon vísti á, at neyðugt er alla tíðina at menna Setrið og skapa góðar karmar fyri lesandi í Føroyum. Ístaðin fyri menning og góðar karmar er Setrið merkt av sparing, og talið av vallærugreinum minkar á ymsu deildunum. Hetta ger, at Setrið stendur seg ikki væl í kapping við onnur universitet. Politikarar mugu raðfesta Setrið og finna pengar at hækka játtanina munandi, so man eisini í Føroyum kann nema sær eina góða útbúgving, ið er javnsett við aðrar útbúgvingar úti í heimi.
Kristina Háfoss helt at uppskotið er fult í samsvar við bæði stevnumið og samgonguskjal. Kristina vísti á, at játtanin til Setrið ikki er minkað, men tvørturímóti var játtanin í 2017 útvið 9 mill. hægri enn 2015. Hetta hevur Setrið brúkt til fleiri lesandi og styrka útbúgvingarnar.
Magni Arge fegnaðist um uppskotið og vísti á týdningin av at hava eitt gott universitet sum granskar í, hvussu man lívbjargar sær í nærumhvørvinum, og nevndi Vest Nordic Studies á Fróðskaparsetrinum sum eitt spennandi og viðkomandi dømi. Eisini vísti hann á, at vit hava eggjað fólk at fara at lesa aðrastaðni, men tá tey koma heimaftur verða tey ikki javnsett við fólk sum hava lisið í Danmark.
Handverksútbúgvingar eisini raðfestast
Heini Holm saknaði orðaskifti um handverksútbúgvingarnar, og helt at tær verða gloymdar, tí so nógv fokus er á útbúgvingarnar á Fróðskaparsetrinum. Handverksútbúgvingarnar eru fækkaðar í tali, og torført er at fáa lærlingar til smærru økini. Tørvur er á handverkarum, tí í løtuni arbeiða einir 300-400 útlendskir handverkarar í Føroyum. Yrkisútbúgvingarnar eiga at verða tiknar uppí tá man tosar um útbúgving.


c: text/html

text:
Endamálið hjá Listaskúla Føroya er at veita undirvísing á høgum støði í skapandi lærugreinum, bæði í teori og praksis.
Listaskúlin samstarvar við skúlar, listafelagsskapir og mentanarstovnar at menna listaligu evnini og gávurnar hjá næmingunum og styrkja listalívið í Føroyum.
Í fyrstu atløgu fer listaháskúlin undir skeiðsvirksemi kring alt landið.
Navn skúlans er Listaskúli Føroya, á enskum nevndur The Faroese Academy of Arts. Leiðsla skúlans er ein arbeiðsbólkur undir LISA – Listasambandi Føroya.
Allir undirvísarar á skúlanum skulu góðkennast eftir ávísum reglum.
Listaskúli Føroya skal eisini virka sum ein pallur fyri listafólk at hittast og fáa lut í vitan frá øðrum listafólkum.
Samband fæst við at skriva til listaskulin@gmail.com ella á Facebook-síðuni hjá Listaskúlanum.

robotstxt: allowed

filter: keep


text: Pál Joensen hevur sum kunnugt verið eitt sindur sløjur her í seinastuni, og tað var tí ivasamt um hann yvirhøvur fór at royna seg í teimum 1500 frí, líka upp til dagin í gjár. Tá føldi hann seg tó so mikið frægan, at hann gav tí ein kjans í dag. Og tað gekk eisini hampuliga væl hjá Páli, fyrstu 3-400 metrarnar, til hann av álvara byrjaði at dragna, og endaði á eini tíð sum er næstan 20 sekund frá hansara bestu tíð. Ógvuliga ergeligt, tí tað hevði bara kravt eina tíð betri enn 1:00.70 at koma í finaluna, har besta tíð hjá Pál er 15:02.80. Pál endaði samanlagt á einum 17. plássi, av teimum 43 sum svumu, har hann sambært tilmeldingartíðini var styrkismettur at verða nummar 14.


text:
Rosa Parks
Rosa Louise McCauley Parks (fødd 4. februar 1913 í Alabama, USA, deyð 24. oktober 2005 í Detroit, Michigan) var seymikona í einum stórum handli í býnum Montgomery, Alabama, einum av suðurstatunum í Amerika, sum gjørdist fyrimynd fyri stíði fyri borgararættindum. Um kvøldið tann 1. desember í 1955 stóð hon og bíðaði eftir bussinum, sum hon skuldi koyra heim frá arbeiði við. Parks var móð aftan á ein strævnan arbeiðsdag og var eym í fótunum. Bussurin kom, og hon fór uppí. Við tað at hon var afroamerikanari, fór hon inn aftast í bussin. Tann fremri parturin var bert fyri hvít. Hon setti seg á tann fremsta bonkin í aftara partinum á bussinum, og sat á bonkinum beint aftan fyri fremra partin á bussinum, har tey hvítu áttu at sita. Nógv fólk kom inn í bussin, og nøkur noyddust at standa, bæði afroamerikanarar og hvít. Beint tá ið hon hevði sett seg, segði tann hvíti bussstjórin, at Parks og tríggir aðrir afroamerikanarar noyddust at reisa seg upp og lata tey hvítu, ið stóðu, fáa sessirnar. Hini trý gjørdu eftir boðunum, men Rosa Parks segði nei. Harvið hevði hon brotið gamla lóg og sið í Alabama, og boð vórðu beinanvegin send eftir løgregluni. Hon varð handtikin og førd burtur. Eftir at hava verið kúgað í fleiri hundrað ár, reistust afroamerikanarar til bardaga. Teir vildu kvetta tey bond, ið bundu teir, so at teir kundu bróta seg út úr tí vanvirðisligu tilveru, teir høvdu livað í. Teir vildu ikki longur verða trælkaðir av teimum hvítu, men hava menniskjanslig kor sum borgarar í Sambandsríki Amerika. Tað var eitt stríð, sum allur heimurin í spenningi fylgdi við í, og sum við eitt gjørdi ein mann kendan víða um: Martin Luther King. Afroamerikanarar mótmæltu viðferðini ið Rosa Parks fekk og noktaðu at brúka bussarnir, men gingu í staðin, og eftirsum tað í størstan mun vóru afroamerikanarar, ið brúktu bussarnir, vóru bussfeløgini við at fara á húsagang. Stjórnin noyddist tí at broyta lógina, soleiðis, at afroamerikanarar ikki longur skuldu sita aftast í bussinum og heldur ikki vóru noydd til at geva sítt sitipláss til tey hvítu.


text:
(THE SAME PROCRDURE AS EVERY YEAR, JAMES)
Eg hugsi ikki um sketsjina sum er hvørt gamlaárskvøld. Nei, eg hugsi um tey sum skjótt verða 90 ár og tey sum eldri eru. Tey eru nevniliga teir yngstu íbúgvarnir í Føroyum, sum hava havt møguleika at siga sína meining, á eini fólkaatkvøðu, um framtíðar støðu Føroya í tí Danska Kongaríkinum. Tað er “på høje tid”, fyri at brúka eina danska orðing, at vit sum eru yngri sleppa at siga okkara meining, BEINLEIÐIS.
Vit eiga at hava eina fólkaatkvøðu, sum kann greiða støðuna um hvat vendir upp og hvat vendir niður. Eisini fyri at lodda dýpi í fólkinum. Jú, vit hava løgtingsval í minsta lagi fjórða hvørt ár. Tað gevur eina lítla peiling, men ikki fyri at taka nakað frá veljaranum, so er tað ikki altíð tann ríkisrættarliga meiningin hjá einum flokki/valevni, sum ger at atkvøðurnar fella til eitt ávíst valevni. Tað er kanska heldur okkurt lokalt mál, persónlig mál, ella kanska ættarbond, trúarfelagar o.s.fr. Hinvegin eru tað eisini flokkar, sum fáa atkvøður, bara grundað av ríkisrættarligu meiningini, og veljarin gevur líka um høgra, vinstra, liberalt ella konservativt. Hetta kann ikki halda fram.
Blokkpolitikkurin, sum vit kenna hann frá øðrum londum, finnist ikki í Føroyum. Tá veljarin setur kross við ein ávísan flokk, og hesin flokkur kemur í samgongu, hevur veljarin ikki ánilsi av um tað verður ein vinstra, høgra, frælsis ella sambands samgonga. Vit vita at tað verða gjørdir semjur/neyðsemjur í politikki. Tað er ein partur av spælinum, tá samgonga verður skipað, við núverandi politiska landslagi, sum vit hava í Føroyum. Hetta er ringt at sleppa undan, um vit ikki reinsa luftina. Ein fólkaatkvøða um støðu Føroya, í Kongaríkinum Danmark, hevði verði rætti lúturin at reinsa við. Tað vísir seg eisini sum oftast, tá samgongur verða skipaðar, at ríkisrættarligi spurningurin oftani kemur í aðru røð.
Vit kunnu bara taka eitt dømi frá seinasta valstríði. Til sitandi samgongu varð skipað. Ikki tí eg skal leggja beinleiðis eftir núverandi samgonguni, men tað liggur feskast í minninum og er eitt klassiskt dømi um “semjur/neyðsemjur” og svikin lyfti. Vit minnast aftur á ein tann seinasta spurningin, sum bleiv settur á seinasta valfundi millum floksformenninar: “Skal blokkurin hækka”. Sambandfl. segði ja og allir hinir søgdu nei til at hækka blokkin.
Hvat bleiv so úrslitið? Fekk veljarin tað hann valdi? Nei.
Sambandafl. slapp at hækka blokkin, hóast 75,3% atkvøddu ímóti. – Afturfyri fekk Miðfl. fastlæst støðuna um borgarliga vígslu av teimum samkyndu, har 93,8% atkvøddu ímóti. – Og Fólkafl. fekk sín fiskivinnupolitikk og flatskatt, 77,5% atkvøddu ímóti. Sum vit síggja, so eru ikki nær námind helvtin av veljarunum, sum fingu tann politikk, teir vildu hava, tá krossurin bleiv settur. Sum vit síggja, so rigga tær vanligu demokratisku spælireglurnar ikki í Føroyum, tá vit ikki hava eina vanliga 1 dimensiónella (1D) skipan við vinstra/høgra. Í Føroyum hava vit harafturímóti eina 2D ella kanska til tíðir 3D skipan, við vinstra/høgra, frælsi/samband og til seinast religiøst/verðsligt.
Tí má minst ein av hesum dimensiónum takast frá politikkarunum, og leggjast út til fólkið at taka støðu til, á eini fólkaatkvøðu. Vit kundu byrjað við at koyrt spurningin um Lóg um Stjórnarskipan Føroya, sum eisini hevur verið kallað Føroyska Grundlógin, út til atkvøðu. Henda lóg hevur verið ávegis í nógv ár og hevur verið fyri í Løgtinginum nakrar ferðir. Sjálvt innihaldið í lógini hevur verið tað sama hvørja ferð, tó so hevur lógin havt ymisk formæli ella inngongdsorðingar. Tað er serliga formælið til lógina, sum hevur verið tann stóri spurningurin. Føroysku politikkararnir eru ikki blivnir heilt samdir, og tað hevur gjørt at lítið og einki er hent tey seinastu árini.
Tá lógin varð løgd fyri Løgtingið í 2010, hevði hon eina breiða undirtøku. Tá var formælið hetta:
“Vit, Føroya fólk, samtykkja hesa stjórnarskipan. Hon er grundvøllur undir stýri okkara, ið skal tryggja frælsi, trygd og trivna. Vit bygdu landið í fornari tíð, og skipaðu okkum við tingið, lógum, rættindum og skyldum. Stjórnarskipanin staðfestir, at landsins borgarar eru upphavi til alt politisk vald í landinum, og hon skipar Føroyar eftir nútíðar tørvi við fólkaræði, rættindum og skyldum. Stjórnarskipanin broytir ikki stjónarrættarligu sáttmálar og avtalur, sum eru settar í gildið fyri Føroyar, men staðfestur at føroyskir myndugleikar hava fullan rætt at siga hesar upp og taka við málsræðinum. Eingin lóg kann verða sett í gildi fyri Føroyar uttan løgtingsins samtykt.”
Lat okkum fáa hetta uppskot út til fólkaatkvøðu. Hetta verður ikki ein atkvøða um loysing, men at vit formliga taka ræði í egna landi. Vit síðustilla okkum við Danmark, í Kongaríkinum Danmark, sum líka lond í sama kongaríki. Vit avtaka ikki heimastýrislógina, men heldur venda hana á høvdi. Tað vil siga, staðin fyri at Danmark gevur okkum loyvi til at umsita nøkur mál, viðvíkjandi Føroyum, í Føroyum, geva vit Danmark loyvi til at umsita nøkur mál fyri okkum.
Um so er, at henda lóg verður samtykt av fólkinum, skuldi einki verði til hindurs fyri at Føroyar, til dømis, høvdu kunnað fingið limaskap og luttikið í øllum millumtjóða sambondum, so sum Altjóða handilsfelagsskapin, Olympisku leikunum, Norðurlanda- og Arktiskaráðnum.
Hvat so, um uppskotið Stjórnarskipan Føroya varð felt, hevði so alt ikki dottið á gólvið? Svarið er NEI! Vit høvdu fingið eitt nógv greiðari politiskt landslag. Spurningurin um samband/frælsi vildi verði jarðaður í langa tíð framyvir; ja kanska 90 ár afturat! Vit høvdu sloppið undan at flokkar og valevni, uppundir hvørt val, gjørdu sær dalt av hesi dimensiónini í føroyskum politikki, og fiskaðu “bíligar” stemmur, sum teir so selja til hægstbjóðandi í eini samgongu samráðing.
Fólkaatkvøðu nú ella verður tað sum í sketsjina “THE SAME PROCRDURE AS EVERY YEAR, JAMES”
Karlot Hergeirsson
Valevni fyri Framsókn


text:
Mínboks partur av Talgildu Føroyum
P/F Mínboks og Gjaldstovan hava gjørt sáttmála um, at Gjaldstovan yvirtekur virksemið í felagnum fyri 5 mió.kr. Hetta er fyrsta stigi, at Gjaldstovan tekur yvir báðar loysnirnar í P/F Mínboks, sum eru Mínboks og Mínlykil. Við hesum hevur Gjaldstovan fíggjarligu ábyrgdina og fær samstundis fulla ávirkan á loysnirnar. P/F Mínboks, sum Posta og Elektron eiga í felag, heldur fram at hava rakstrarligu ábyrgdina. Í seinasta lagi 31. desember í 2018 yvirtekur Gjaldstovan loysnirnar fult og heilt.
Partarnir eru samdir um, at hetta er eitt skilagott stig og Gjaldstovan sær stórar møguleikar í loysnunum í sambandi við verkætlanina Talgildu Føroyar.
Tá ið heildarætlanin fyri Talgildu Føroyar varð gjørd í 2015, varð m.a. ásett, at allir borgarar skulu hava ein talgildan postkassa til trygt brævasamskifti, sum allir tænastuveitarar, almennir og privatir, skulu kunna senda til. Politiski myndugleikin heldur, at ábyrgdin av at veita trygt talgilt brævasamskifti eigur at liggja hjá einum almennum myndugleika.
Slíkur postkassi kann verða mentur frá grundini, ein útlendsk loysn kann verða funnin ella støði kann verða tikið í eini loysn, sum frammanundan verður brúkt í Føroyum. Talgildu Føroyar hava viðgjørt hesar møguleikar, og tað varð skjótt greitt, at skynsamasta loysnin var at taka støði í loysnini Mínboks. Mínboks lýkur krøvini um trygt talgilt brævasamskifti, hon virkar væl, føroysk fyritøka hevur ment hana, hon verður rikin í Føroyum og ikki minst, so brúkar stórur skari av føroyingum hana.
Í heildarætlanini fyri Talgildu Føroyar er eisini ásett, at tað skal mennast ein talgildur samleiki. Eitt samleikaprógv, sum hvør einstakur borgari skal brúka at rita inn og eyðmerkja seg við í talgilda samskiftinum við stovnar, myndugleikar og fyritøkur. Fyri Talgildu Føroyar er tað ein stórur fyrimunur at eiga Mínlykil, tá brúkarar skulu flytast til nýggja talgilda samleikan fyrst í 2019.
Undirtøkan fyri Mínboks má sigast at vera stór millum føroyingar. Mínboks hevur góð 6 ár á baki og samanlagt eru 19.600 brúkarar í Mínboks, og 20.200 brúkarar hava Mínlykil sum innritingarskipan. Hesi virki og stovnar senda sum er í Mínboks: Taks, Lív, Betri Pensjón, Betri Trygging, Gjaldstovan, Landssjúkrahúsið, Studni, Tórshavnar kommuna, Sev, Elektron umframt allir føroysku peningastovnarnir.
Við hesi avtalu fáa føroyskir borgarar og føroyskar fyritøkur staðfest, at Mínboks er framtíðin, og tí kann tað loysa seg at brúka skipanina til alt teirra samskifti.
Næsta stig verður, at partarnir saman við útvaldum áhugabólkum gera nágreiniliga ætlan fyri, hvussu Mínboks kann víðarimennast, so hon verður integreraður partur av Talgildu Føroyum.


text:
Í dag varð økispsykiatriin sett á stovn í Suðuroy. Um fáar dagar byrjar økispsykiatriin í Vágum, og seinni í ár kemur hon í Sandoy.
Sostatt verður økispsykiatriska tænastan útbygd breidd út næstan alt landið. Hetta var hildið á samkomu á Heilsumiðstøðini í Vági í dag.
- Sálarheilsan má fáa sama status, og somu rúmd, sum likamliga heilsan. Skjót og góð hjálp má vera øllum í boði, og orð mugu setast á avbjóðingarnar, sum sálarsjúk hava, og sum samfelagið hevur, sigur Sirið Stenberg, landsstýriskvinna í heilsumálum, sum var millum teirra, ið helt røðu á samkomuni.


text:
Í februar mánað í ár gjørdu KSS (Klaksvíkar Sleipistøð) og Faroe Origin sáttmála um 10 og 15 ára klassing av fýra av teirra trolarum. Talan var um trolararnar Bak og Stelk, ið vóru umvældir fyri summarfrítíðina og Falk og Heyk ið vóru liðugt umvældir ávíkavist í oktober og november.
Ingi Hansen, reiðari sigur: "At samstarvið við KSS hevur verið fyrimyndarligt og arbeiðið er væl úr hondum greitt og allar tíðarætlanir hava hildið"
Stelkur og Bakur hava fingið 15 ára klassing og Heykur og Falkur 10 ára klassing. Klassingarnar umfata yvirháling av høvuðsmotorum og øllum hjálpimotorum, umvæling av tangum, tjúgdarmátingar, ymiskt stál og mekaniskt arbeiði, umframt botnmáling, skift zink og annað málinga-arbeiðið.
Frimodt Rasmussen, stjóri «Tað hevur bæði verið hugaligt og læruríkt at samstarva við Faroe Origin, tí reiðaríið longu í byrjanini vísti eina professionalismu og vistu hvat teir vildu hava.» KSS hevur eisini gjørt brúk av tænastum frá øðrum føroyskum undirveitarum, eitt nú Elektrikkarin, NauCon, Frost, eConsult.
Frimodt Rasmussen, stjóri: "Vit á KSS fegnast um at veita Faroe Origin og øðrum reiðaríum, skipatænastur á høgum støði til kappingarførar prísir við føroyskari arbeiðsmegi"
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Í 2016 var triðja árið á rað, at mannfólkini fingu størra partin av lønarvøkstrinum. Mannfólk fingu útgoldið 5.279 milliónir í fjør, Hetta eru 290 fleiri enn árið fyri, vøksturin er 5,8%. Í sama tíðarskeiði fingu kvinnurnar 3.197 milliónir í løn, 160 fleiri enn í 2015, ein framgongd á 5,3%.
- Orsøkin til at mannfólkini fáa størra partin av lønarvøkstrinum er, at seinastu trý árini hevur tað verið sera stórur vøkstur í vinnugreinum, har menn eru í meiriluta. Tað er millum annað í vinnugreinunum fiskiskapur, ali- og kryvjivirki og bygging, sigur Hagstova Føroya.
Í 2016 vunnu menn góð 62% av lønunum, meðan kvinnurnar vunnu 38%. Síðan 2013 er parturin hjá monnum vaksin 1,5%-stig, úr 60,5 til 62. Kvinnurnar hava einstøk ár verið nær við at vunnið 40% av lønunum, men eru nú dragnaðir heilt niður á 38%.
Kelda: Hagstova.fo


text:
Tað gongur væl á Tvøroyri og virksemið er stórt. Hetta sæst eisini aftur í roknskapinum fyri 2015. Inntøkurnar frá persónsskattinum eru væl meiri enn roknað varð við, og skuldin er nú eisini trygt undir tí einu álíkningini.
Tvøroyrar kommuna samtykti roknskapin fyri 2015 í gjár.
Í fíggjarætlanini fyri 2015 varð roknað við einum avlopi á 10,4 mió. Ársroknskapurin vísir tó eitt avlop á 16,06 mió, sum er 5,66 mió meira enn væntað. Samlaði raksturin av kommununi kostaði 55,89 mió í 2015 og tað er 1,5 mió minni enn roknað varð við í fíggjarætlanini fyri 2015.
Í fíggjarætlanini var roknað við at gera íløgur fyri 2,07 mió. í 2015, men roknskapurin vísir, at gjørdar vóru íløgur fyri 1,92 mió. Tað mesta av hesum er brúkt til Tvøroyrar Havn.
Inntøkurnar hjá Tvøroyrar Kommunu í 2015 vóru 3,97 mió hægri enn væntað. Roknað var við 69,9 mió í inntøkum, men roknskapurin vísir, at samlaðu inntøkurnar vóru 73,87 mió. Inntøkan av persónsskatti var 59,65 mió og er hetta 3,25 mió meira enn roknað varð við í fíggjarætlanini fyri 2015.
Kommunan hevur í 2015 goldið 9,6 mió. í avdráttum og var nettoskuldin hjá kommununi við árslok komin niður á 0,77 álíkning. Viðmerkjast kann, at tá skuldin var hægst, var hon góðar 8 álíkningar.
- Framgongdin í kommununi seinastu árini hevur ført við sær, at býráðið í 2016 hevur lækkað skattaprosentið við 1,05% og eisini lækkað gjøldini á barnaansingarøkinum munandi. Kommunan hevur eisini ætlanir um fleiri íløgur í 2016. Ein av hesum íløgum er gjørd seinastu vikurnar, tá høvuðsvegurin úr Trongisvági út til gamla grótbrotið er vorðin asfalteraður, sigur Tvøroyar kommuna í tíðindaskrivi.


text:
Tórshavnar kommuna er størsta kommunan í landinum, hevur størsta kommunukassan og ger størstu kommunalu íløgurnar.
Bara hetta valskeiðið hevur býráðið samtykt at brúka meira enn eina milliard.
Tilgongdirnar at avgera mál í kommununi eru ofta drúgvar og fløktar, og tær krevja bæði umhugsanir og samráðingar politiskt og umsitingarliga.
Farnu árini hava borgarar kanska fingið fatan av, at kommunan verður stýrd við myndaríkum vitjanum á stovnum og arbeiðsplássum.
So er ikki. Eitt væl úr hondum greitt arbeiði verður gjørt í umsitingini í sambandi við málini, og somuleiðis verða málini gjølla umrødd í býráðsnevndum.
At enda verða tey borin á býráðsfund, har teir 13 býráðslimirnir taka støðu til, um tummilin skal venda upp ella niður.
Soleiðis virkar fólkaræðið í Tórshavnar kommunu, og soleiðis eigur tað at halda fram at virka. Mál verða umhugsað, gjørd av og avgreidd.
Men kunningin um tilgongdirnar í mongum málum hevur ikki altíð verið nóg neyv.
Mangan er bara ein versión at finna á heimasíðuni hjá kommununi - versiónin hjá borgarstjóranum. Alt annað er burturgoymt ella bara gloymt.
Eitt sindur skal ein borgarstjóri kunna spæla sær, men tá hann t.d. fer at reypa av at leita eftir Pokémon í býnum á kommunalu heimasíðuni torshavn.fo, er kunningin eisini vorðin heldur infantil.
Tjóðveldi ætlar at styrkja kunningina til borgararnar í næstu setu og leggja dent á málini, ið veruliga hava týdning fyri fólk í kommununi.
---


text:
Rigmor Dam, landsstýriskvinna, hevur sett Randi Frederiksberg í starvið sum leiðari í Yrkisdeplinum.
Randi Frederiksberg er 48 ára gomul og útbúgvin landafrøðingur frá Lærda háskúlanum í Keypmannahavn. Eisini hevur hon eina altjóða MBA útbúgving frá Spania.
Randi Frederiksberg hevur fjølbroyttar starvsroyndir innan ráðgeving og leiðslu. Hon hevur verið leiðari innan vinnumenning í Tórshavnar kommunu, umframt innan lestrarumsiting á Fróðskaparsetri Føroya. Hon hevur eisini royndir sum sjálvstøðugt vinnurekandi og hevur undirvíst á Glasi.
18 umsóknir vóru til starvið. Randi Frederiksberg byrjar í starvinum 1. januar 2018.


text:
Samgongan hevur fleiri góð lyfti í samgonguskjalinum, men tey tykist bara verða heit luft og hvørvisjónir.
Góðu áhoyrarar
Tað er mær ein heiður at halda eina røðu fyri tykkum, her útið í tí frælsu náttúru.
Eg havi sett yvirskriftina á røðuni at vera “Fjølbroytnið styrkir framburð”.Read MoreRøða hildin á Skarðinum, 21 august 2016
Grein úr Eftirskúlin nr. 10.
Samfelagið uppalir og lærir okkum at vera strongd, at vera ónøgd og elur fram mistreysti
Tá samfelagið flytur sjóneykuna yvir á botnlinjuna, hvørt vit eydnast ella ikki í lívinum - og tá skipanir, dagstovnar, skúlar og annað flyta sítt virksemi yvir í at hugsa effektivitet í mun til pengarnar, heldur enn hvat einstaka barnið fær burturúr, tá fara vit at skapa okkum nakrar størri samfelagsligar trupulleikar.Read MoreTað góða lívið má vera málið og endamálið
Faroese Nature
http://jogvan.info/index.php/component/content/featured?id=featured#sigFreeId668245cab0


text:
Karaktermorð í bestu senditíð
Syrgiligt er at síggja, hvussu lágum støði Kringvarpið virkar á.Stakar sending...
Langlesnaður: Við Jákupi Magnussen til arbeiðis
Tað bleiv til eina drúgva vangamynd/reportasju, sum øll nú kunnu lesa á netinum...
Langlesnaður: Við Jákupi Magnussen til arbeiðis
Tað bleiv til eina drúgva vangamynd/reportasju, sum øll nú kunnu lesa á netinum...
Føroyingur sniðgivið allar kjólarnar til Miss Universe
Allir finalistarnir í ársins Miss Universe-kapping verða í kjóla frá føroyska s...


text:
Í gjár kundu luttakandi partarnir í SSP-samstarvinum fegnast um, at ein dagførdur sáttmáli nú er undirskrivaður, sum víðkar virkisøkið frá SSP til øll børn og ung upp til 18 ára aldur.
Hetta er stórt lop í mun til fyrstu árini hjá SSP í Føroyum, har tað mestan mun var arbeitt við næmingum í framhaldsdeildini, og at læra tey at halda seg innan lógarmark.
Við dagførda sáttmálanum siga samstarvspartarnir – sosialir myndugleikar, skúli og politi – samstundis, at fyribyrgjandi arbeiðið í breiðari merking eigur at byrja so tíðliga í lívinum hjá einum barni, sum til ber. Tí fáa dagstovnarnir eisini stóran týdning sum samstarvspartur í virkseminum hjá SSP frameftir.
Lívsførleikar okkara verða jú mentir í felagsskapi við onnur frá fyrsta degi. Tí leggur sáttmálin dent á, at øll børn og ung skulu koma upp í part og saman við øðrum fáa treysti og mótstøðuføri, ið ger tey til ábyrgdarfullar samfelagsborgarar. Hetta er samstundis besti hátturin at byrgja fyri eini óhepnari kós, sum kann elva til lógarbrot og skaðandi atburð millum børn og ung.
Eisini er dagførdi sáttmálin hjá SSP grundaður á, at øll, sum standa barninum nær, eru týðandi viðspælarar, og verða tikin við í dagliga virksemið, ja, almenningurin í síni heild.
Menningin av SSP-samstarvinum hevur so hvørt gjørt, at virksemið er komið í eina fasta og trygga legu við eini greiðari ætlan, ið arbeitt verður eftir. Hetta er sjálvsagt eisini neyðugt, nú virksemið er partur av eini miðvísari arbeiði, sum ein rúgva av fólki kring landið eigur sín góða lut í.
Tað er sostatt ein víðskygd ætlan, sum SSP hevur sett sær fyri, og sum alt samfelagið fer at fáa ágóðan av.
Á myndini undirskriva teir fýra samstarvspartarnir dagførda sáttmálan: John Kølbæk, politimeistari, Eyðgunn Samuelsen, landsstýriskvinna í almannamálum, Dennis Holm, formaður í Kommunufelagnum og Rigmor Dam, landsstýriskvinna í mentamálum.


text:
Komandi vikurnar kunnu fólk, sum eru stød í Vági, uppliva glaslist á altjóða støði í gomlu sparikassahúsunum í býnum. Tað eru Remigijus Kriukas og Indrė Stulgaitė-Kriukienė úr Litava, sum sýna fram lutir, ið tey hava gjørt. Talan er bæði um ymsar brúktlutir, so sum brævvektir og líknandi og serstøk listaverk úr glasi.
Remigijus Kriukas og Indrė Stulgaitė-Kriukienė hava síðani 2000 rikið listaverkstaðin Glasremis, sum er høgt í metum. Altjóða listafólk vitja javnan har og arbeiða eitt tíðarskeið. Í næstum fer okkara egni Tróndur Paturson at virka á verkstaðnum í eitt tíðarskeið.
Framsýningin í gomlu sparikassahúsunum í Vági er opin til 24. juli.


text:
Í besta ‘hillbilly’-stíli kemur finski bólkurin Steve ’n’ Seagulls at spæla nøkur av heimsins kendastu rokk og tungmálms løgum við teirra heilt serliga dámi.
Við grassláimaskinum, skeiðum, banjo og ørðum ljóðføri runga kendu rokk og tungmálmsklassikkarnir heldur øðrvísi, stuttligt og yvirraskandi væl.
Steve ’n’ Seagulls eru best kendir á YouTube við teirra útgávu av kenda AC/DC sanginum Thunderstruck. Teirra fjallakontry útgáva av kenda lagnum er víst fleiri enn 25 miliónir ferðir.
Fleiri løg sum Run to the Hills, Seek and Destroy og Holy Diver verða eisini at hoyra frá Steve ’n’ Seagulls
Lurta eftir fjallakontry útgávuni av Thunderstruck her


text:
- Tíðindi, mentan og ítróttur
Alsamt færri lesa barnablaðið
Í skúlaárinum 2011-12 vóru góðir 2400 haldarar - og tvey ár seinni vóru 2500 haldarar. Men árið eftir lækkaði haldaratalið hjá Strok við 500 haldarum.
Síðani hevur tað verið tógvið stríð at hava tað omanfyri 1700. Tað er serliga í størru skúlunum, at haldaratalið lækkar, men fleiri av teimum smærru skúlunum hava lutfalsliga nógv fleiri haldarar.
Blaðið kom fyrstu ferð út á jólum 1928, og barnablaðið er komið út síðani, Tó varð ein steðgur 1931 til 1959, og blaðið er komið út síðani tá.
Strok hevur gjøgnum tíðina skift skap, form og navn, men innihaldið hevur altíð verið hitt sama. Lesnaður til børn/ung á føroyskum, sum tey halda er spennandi.


text:
Úr Death Valley koyrdu vit frá morgunstundini norðureftir. Fyrst rendu vit okkum í eitt týskt Harley Davidson ferðalið við eitt søguligt boraxnám dygst við Furnace Creek.
Turt og heitt er gjøgnum allan dalin, sum er ein state park. Ravnar og aðrir fuglar eru spælandi naskir á hvørjum parkeringsplássi.
Josvatrø eru summstaðni tøtt og eitt gott myndaveni í øllum hitanum, ikki minst tá ein Fanta ger allan munin í turkinum.
Og so koyra vit móti hægstu fjøllum í USA, tá Alaska ikki verður talt við. Allar hægsta er Mount Whitney, sum er 4421 metrar høgt og sæst eina góða løtu av øllum vegum vit koyra eftir.
So koma vit norður til Mammoth Lakes, har kavin fellir um fjúrtan dagar og staðurin tískil er ein vetrar- og skístaður burturav, serliga hjá fólki úr Los Angeles og San Diego. Men summrarnar eru tað ferðafólk úr Evropa, ið vitja staðin, har 7000 fólk búgva. Vit skriva okkum inn á Shilo hotellið, har tey longu minna á vandan við kava.
Eftir at hava skrivað okkum inn á hotellið í Mammoth Lakes eta vit ein serstakliga góðan bita á Slocum's matstovuni, har tænarin gevur okkum eina góða frágreiðing um lokalt ølbryggj.


text:
KUNDIN - BESTI SAMSTARVSFELAGIN
Málið hjá Sjóvinnustýrinum er at veita bestu tænastu, soleiðis at øll viðskiftafólk eru nøgd og kenna seg væl viðfarin.
Soleiðis strembar Sjóvinnustýrið eftir, at viðskiftafólkið í hvørjum einstakum føri fær eina haldgóða tænastu, ið er grundað á galdandi lógir, kunngerðir, fráboðanir frá Sjóvinnustýrinum og ásetingar um góðan fyrisitingarsið.
Sum liður í at kanna nøgdsemi hjá viðskiftafólkinum, ger Sjóvinnustýrið eina ferð árliga nøgdsemiskanningar fyri ymsu viðskiftabólkarnar hvør sær. Hesir bólkar eru:
Fiskimenn
Fiskiskip - reiðarar
Ferðafólkabátar
Konsulentar - undirveitarar
Løggildir undirveitarar
Reiðarar farmaskip
Vinnubrævakundar


text:
Cap Negret 8 frá 4 januar til uml 9 januar 2012
So gera vit klárt til okkara fyrsta campingtúr, síðani vit komu til Spania.
Fara til eitt
campingpláss við útkantin av Valencia Gudmundur hjálpir til, hann koyrir luftina úr krokudillini :o)
Bobbarin skal sjálvandi við
Tarvar eru alla staðnis at síggja, mega stórir eru teir
Her eru vit komin til eitt campingpláss
Devesa, men Bobby kundi bara verða her um
hann
var inni í vogninum alla tíðina, ella í einum búri fleiri 100 metrar frá okkum, men tað
tímdu vit slett ikki, so vit fóru víðari So funni vit eitt har Bobby var vælkomin :o) kostaði 30€ pr dag
Tá vit vóru komin uppá pláss fóru vit til gongu inn í ein lítlan bý at fáa okkum
at eta
Mátti taka mynd av hesum campingvogninum :o)
Mikumorgunin fóru tey bæði inn í lítla býin at keypa rundstykkir, er bara 4-5
min at ganga til býin
So er morgunmaturin klárur
So ein tú til innkeyp í Carrefour Planet í Valencia, eitt mega stórt centur
Sjálvandi selja tey eisini her øll møgulig djór
Her eru skinkur so tað forslær
Gudmundur eitt sindur keddur yvir hesar lítlu grísar :o)
Vit koyrdu leingi ígjøgnum eitt stórt vatn. Valencia aftanfyri
Vatn báðu megin
Komin á campingpláss bleiv grillin tendrað, hava ikki grilla í 3 mánaðar
So er grill-kvøld :o)
Eitt fýrbein á einari lykt, og mega nógvir mýggjabitar, her eru nógvir um kvøldi
:o(
So eru Laila og Gudmundur farin at kannað nær bussurin koyrir til Valencia
Her er so bussurin, tað tekur um 10 min at koyra teir 5 km inn í Valencia
So eru vit á veg til Ciudad de Las Artes Y Las
Ciencias De Valencia, ella City Art and Science. Hettar er mega stórt og
flott. Kostaði fyri okkum 3
68,3€ = 512 kr
Akvarium´i er tað stórsta í Europa
Laila vildi so gjarna hava dunnuna uppá mynd, eg veit ikki hví ?
Gudmundur var guide :o)
So eru vit har hávar eisini eru í og ein tunnil at ganga ígjøgnum akvari´i
Filmur1
Her eru vit í tunlinum
Ein klumpfiskur
Veit ikki hvat hesin eitur, men sær út til at hann hevur eina motorsag fyri
framman :o)
Var heilt fantastiskt at verða inni her og síggja hávar og annað beint yvir
høvdinum á okkum :o)
Filmur2
Filmur3
Man kundi gott blíva eitt sindur kløkkur, tá man vendi sær og sær beint í
gronina á hávunum :o)
Alt var bara giga stórt her inni, akvarium´i gongur í ein runding :o)
Tey hava nógv frammi um at ikki dálka natúruna, her er skrell funni á
strondini :o) Delfin-show er eitt mást
at síggja
Filmur4
Hesin er krita-hvítur :o)
Sera ringt at fáa góðar myndir, man hevur ikki loyv at brúka blits
Næstan alt er í Mahogny og Rustfríum stáli, mega flott
Filmur5 Filmur6
So er klokkan 18 og tey steinga nú, so hettar var alt ov stutt hjá okkum.
Vóru ikki her fyrr enn kl 14:30 tí so nógvur fiskur var á søluni í dag, ætlaðu
at verða longri
Uttanfyri vit ætlaðu við bussinum heimaftur, men yvaðust eitt sindur hvønn
buss vit skuldu taka so vit tóku ein taxa, hann kostaði 12€ annars kostaði
billettin 68€ til City Art
Eitt satt upplivilsi og mega gott veður, taxabilurin vísti 23,5 hitastig tá vit koyrdu heim uml kl 18:30 so rættuliga gott veður í dag
Gudmundur ger sær sjokulatadrikk
So eru vit á lokalari resturatión, beint við campingplássi
Bobby liggur so trygt 5 cm frá mammu :o)
Hósmorgunin fara vit at finna okkurt annað campingpláss, her eru mega nógvir
mýggjabitar :o(
Meðan vit koyra skal Gudmundur líka tað eina mynd av hesari borgini, hann er
næstan líka sum mamman at taka myndir :o)
So kannað vit eitt campingpláss, áðrenn vit koyra inn tí her eru fleiri
campingpláss at velja í. Mega góð strond er her
So hava vit tikið støðu til hettar campingplássi
Euro Camping og seta vognin uppá pláss.
Kostaði 47,17€ ella 354 kr fyri 2 døgn við streymi ( tráðleyst internet kost
extra)
Hettar campingplássi er sera gott halda vit Gudmundur óførur at hjálpa til
Nógvir flottir húsvognar, hesin uttasti hevur ein bil inn í aftanfyri :o)
Strond so langt eyga sær
Fríggjakvøld og vit grilla
Sólin við at fara undir
So at uppdatera heimasíðuna og Gudmundur hyggur eftir Bob Esponja
Her sæst hvussu tætt campingplássini liggja
Campingplássi hevur eitt gigastórt fuglabúr, nógvir ymiskir fuglar
Vit eru farin ein biltúr til Denia at hyggja eftir einari borg
Castillo de Denia
frá 11-12hundrað talinum. Her er ein tunnil undir borgini
Hin endin á tunnlinum
Langt at ganga niðan til borgina
Nógvar smælar gøtur
Portri til borgina
Sjálvandi var ein kiosk heilt har uppi :o)
Vit eru also mega høgt uppi :o)
Her liggur eitt mega stórt seglskip
Nógvastaðnis sóðu vit steinar, sum eru lagdir í ymisk mynstur
Fínur túrur í góðum veðri, nú fara vit heim til campingvognin at grilla :o)
So gera vit klár at fara heim aftur
Her fara vit av hesum fína campingplássið
Steðgaðu líka á at hyggja eftir skulpturum, sera nógvir slíkir handlar
Vóru mega flottir figurar o a til havan í Maritugøtu, men Laila segði at teir
passaðu ikki í bilin heim aftur :o(
So eru vit heima aftur
Uff man hevur nógv við
So eru vit heima aftaná ein fínan campingtúr í Spania :o)
Her var lív í tá vit komu heim, 8 fiskatráður, ein gummibátur og aðrir bátar
uttanfyri. Tráðufiskarnir hyggaðu sær óført í einum telti aftanfyri træði hehe


text:
Læknatrot er í Føroyum, men tað trýtur ikki við læknalesandi, tí umleið 100 føroyingar eru lesa til lækna. Tað upplýsir Landssjúkrahúsið á sínari heimasíðu.
Hvørt ár skipar Landssjúkrahúsið fyri summarfundi fyri læknalesandi, har kunnað verður um útbúgvingarmøguleikar á Landssjúkrahúsinum. Hesin fundurin varð hildin fyrradagin.
Komandi heyst vera tilsamans 29 læknar í útbúgvingarskipanini hjá Landssjúkrahúsinum. 13 læknar eru í kliniskari grundútbúgving, 13 eru í útbúgvingarstarvi í almennum medisini, og tríggir læknar eru í introstørvum í ávikavist psykiatri, internum medisini og ortopædkirurgi.
Í álitinum Menningarætlan fyri sjúkrahúsverkið, ið varð almannakunngjørd fyrr í summar, verður staðfest, læknatrotið er stórt, og tað hevur ávirkan á góðskuna á veitingunum, sum sjúklingar hava atgongd til. Samstundis økist ábyrgdin og arbeiðstrýstið hjá einstøku serlæknunum. Tað ger tað truplari at útvega nýggjar serlæknar, og ein ónd ringrás er skapt, verður sagt.
Í álitinum verður mælt til, at peningurin, sum í dag verður nýttur til konsulentar og uttanlandsviðgerðir, í størri mun verður brúktur til at útvega serlæknar í føstum starvi. Løgtingið hevur sett 5 milliónir krónur av til endamálið í 2017, men harafturat mælir álitið til at játta aðrar fimm milliónur um árið næstu trý árini, ella 20 milliónir krónur yvir fýra ár.
Læknatrot er í Føroyum, men við stóru tilgongdini av læknalesandi er tað bara ein spurningur um at fáa teir, sum longu lesa, at velja Føroyar eftir lokna útbúgving.


text:
Enn ber ikki til at síggja myndir úr Føroyum á heimskenda Google Street View, sum annars hevur gøtu- og staðarmyndir úr øllum heimshornum. Tað skuldi okkurt gerast við helt Durita Dahl Andreassen, sum stovnaði sær ein blogg, við tí endamáli at fáa Google at umhugsa Føroyar.
Á blogginum hjá Duritu, sigur hon, at fleiri at vakrastu støðunum í landinum ikki eru atkomulig við bili og tí er seyður eitt upplagt val at vísa Føroyar á besta hátt.
Úrslitið varð at eitt lítið filmstól varð fest á ryggin á seyðinum, ið nú rennur leysur í haganum, men á blogginum hjá Duritu ásannar hon, at enn er eingin loysn funnin, hvussu tey skulu fáa fatur aftur á filmstólinum. Í løtuni ber til at síggja myndir úr fýra ymiskum hagum. Hygg her
Filmsbrotið hevur longu fingið umtalu í heiminum, millum annað skrivaði The Guardian um Sheep View á heimasíðu síni fyri løtu síðani.
Hygg at Sheep view 360 her


text: Fáur gevur sær far um, hví húsini hjá “radioamatørum” Yviri við Strond er bygd júst har. Vit síggja høgar antennur við húsini, og koyrir tú framvið um kvøldarnar, standa nógvir bilar har. Radioamatørarnir og Føroya Ellisakfør halda til í húsnum, men tað hava felagsskapirnir ikki altíð gjørt. Tað var í 1926, at Johannes í Stórustovu legði sær fiskapláss og bygdi sær goymsluhús Yvir við Strond, har hann keypti klippfisk sum umboð fyri sponsku fyritøkuna Truebay Pardo. Virksemið gekk heilt væl í nógv ár, men so broyttust politisku viðurskiftini í Spania, og í 1936 brast á borgarakríggj. Um hetta mundið var Føroya Fiskaexport stovnað, sum førdi til, at fiskavirkið hjá Johannes í Stórustovu mátti steingja. Johannes (1874-1941) var eitt skifti saman við Christian Holm Jacobsen og Zacharias Heinesen í felagnum p/f Nabb, sum hevði fiskapláss uppi á Hálsi. Á myndini, sum er tikin í 1955, síggja vit eisini Bukkvald, har alt órudd og óhumska var tveitt á sjógv. Í bókini Havnin – fólk og yrki stendur at lesa, at fiskaplássið Yvir við Strond er einasta fiskapláss frá farnari tíð, sum er eftir í Havn. (Vagnur)


text:
Rodmundur Nielsen
Rodmundur Nielsen (føddur 22. august 1966) er ien føroyskur vinnulívsmaður og politikari (FF).
Hann er stjóri hjá P/F Borg, har hann síðan 2011 eisini er einasti eigari.[1] Hann er formaður í Eysturoyar Vinnulívsfelag.
Rodmundur var borgarstjóri í Runavíkar kommunu 2000–2006 og formaður í Kommunusamskipan Føroya 2005–2006.[2]
Hann var varalimur á Føroya Løgtingi og fekk fast sæti har, tá ið Anfinn Kallsberg fór frá í januar 2011, men gjørdist aftur varalimur, tá ið Annika Olsen fór frá sum landsstýriskvinna í apríl. Frá 14. november 2011 møtir hann aftur fast á Løgtinginum fyri Anniku Olsen, sum gjørdist almannamálaráðharri.


text:
Grønlandsbók
Mikudagin kemur bókin “Danmark Føroyar Kalaallit Nunaat Ein áheitan á danska fólkið” út. Framløga verður hjá Føroya Skipara- og Navigatørfelag kl. 10.
Hetta er nevnliga ein týðing av tí bók, sum skiparafelagið gav út í 1939 á donskum fyri at greiða dønum frá hvussu illa donsku myndugleikarnir fóru við føroysku sjómonnunum í Grønlandi. Bókin hevði helst vakt ans í Danmørk eins og hon gjørdi tað í Føroyum, um so var, at danir vóru slopnir at lesa hana, men tað sluppu teir ikki. Donsku bókabúðirnar sýttu fyri at selja bókina. Lítið batti, at bókin beinanvegin varð týdd til íslendskt og kom út har sama ár, í 1939.
Suni F. Jacobsen, okkara mikli táttayrkjari, heldur hesa bók vera so týdningarmikla, at hann hevur týtt hana til føroyskt og hevur gjørt eina væl hóskandi bókakápu av Sisimiut, sum sæst handan jarngirðing, ein hóskandi ímynd av tí stongsli, sum grønlendingum var fyri.
Í bókini eru nakrar frásagnir um tað føroyingum var fyri í Grønlandi í hesum árum. Har fáa vit at vita um Pola í Dali, Jens í Dali, Jens Paula í Dali, Kristian í Hvannasundi, Esbern Kirke, Dia á Vertshúsinum, Jákup Andrias á Mýruni, Jóan Petur hjá Mórisi, Mortan í Hvannasundi, Kaj hjá Mortani, Niclas Hovgaard, Óla Jákup Jensen, Óla á Hellu Olsen, Oskar Hjelm, Símun Poulsen á Polo og Sofus Petersen á Sólarris.
Tórbjørn Jacobsen, sum hevur drúgvar royndir av at sigla í Grønlandi og sum hevur lisið hesa bókina fyri mongum árum síðani á donskum, hevur heiðrað forlagið við at siga nøkur orð í sambandi við hesa útgávu.
Stiðin


text:
IRF søkir við hesum eftir einum arbeiðsmanni til Gjánoyri at byrja skjótast til ber.
Talan er um eitt fulltíðarstarv, sum m.a. fevnir um:
• Móttøku og avskipan av jarni, metalum, tyrvingartilfari v.m.
Tað er ein fyrimunur, um tú ert vanur at arbeiða við brøyt og líknandi maskinum.
Tann, ið settur verður í starv, kann eisini rokna við øðrum uppgávum hjá IRF.
Starvið er lønt sambært fastlønarsáttmálanum millum Føroya Arbeiðarafelag og Føroya Arbeiðsgevarafelag.
Umsókn skal sendast til:
IRF
Víkarvegur 107
520 Leirvík
ella til t-post: irf@irf.fo
Umsóknin skal vera IRF í hendi innan fríggjadagin 16. juni 2017.
IRF tilskilar sær rætt til frítt at velja millum innkomnar umsóknir, ella onga at taka.
Vilt tú hava fleiri upplýsingar, kanst tú ringja til Adelbert Ellingsgaard, á tel: 414243.
Gjánoyri er móttøku- og umlastingarpláss hjá IRF fyri jarni og metali og ymiskum øðrum til endurnýtslu, eitt nú nótir og trol og fyri tilfari so sum gips og asbest, ið skal tyrvast. Eisini fer móttøka og viðgerð av rottangaevju fram á Gjánoyri.
Plássið er opið fyri almenninginum eins og virkjum mánadag, týsdag, hósdag og fríggjadag frá kl. 9-15.
Á plássinum eru góðar umstøður til arbeiðsfólkið við væl útgjørdum manningarskúri.


text:
Sambært Llóg nr. 28 frá 10. mars 1994 um vinnuligan fiskiskap sum seinast broytt við Llóg nr. 89 frá 18. august 2014, grein 2 er
Livandi tilfeingið á føroysku landleiðunum og tey rættindi, føroyska heimastýrið við samráðingum hevur rokkið ella eftir altjóða rætti eigur uttan fyri føroysku landleiðirnar, eru ogn Føroya fólks.
Í skrivligum svari uppá §52-fyrispurning frá Høgna Hoydal um keyp og sølu av fiskiførum við veiðiloyvi sigur Jacob Vestergaard annars (til nr. 10)
Eg haldi, at grundreglan í allari skipanini er - og eigur at vera - at fiskiríkidømið er ogn landsins. Løgtingið og landsstýrið umsita fiskatilfeingið vegna Føroya fólk, og kunnu skipa fiskiskapin við lógum og kunngerðum, sum seta karmar og treytir fyri fiskiskapinum.
Livandi tilfeingið -- fiskurin -- sum sambært løgtingslóg er ogn Føroya fólks, er sambært grundregluni hjá Jacob Vestergaard ogn landsins.
Orðini hjá Jacob Vestergaard, ið eru í mótstríð við lógina, eru ikki vald av tilvild, og har er ein avgerandi, veldigur munur!
Landsins ogn kann privatiserast. Sum Atlantic Airways og BankNordik. Tá man angraði privatiseringina av Atlantic Airways, var man noyddur at rinda privatu eigarunum fyri at nationalisera felagið aftur.
Men fiskatilfeingið er fólksins ogn. Fólksins ogn kann ikki privatiserast, bara leigast út í avmarkaða tíð. Og tí skal tað almenna ongantíð rinda nøkrum privatum eigarum fyri at fáa ræði á fiskatilfeinginum.
Og hetta vil Jacob Vestergaard broyta, tí hann vil sleppa at privatisera fólksins ogn. Tað kemur eisini fram í uppriti hann hevur gjørt til fiskivinnureform, og sum útvarpið umrøddi 3. nov 2013
Vestergaard mælti eisini til at strika hugtakið í lógini um vinnuligan fiskiskap, sum í dag er ”Fólksins Ogn”, og ístaðin brúka orðingina ”Landsins Ogn”.
tað fer eisini at eydnast at sannføra Fólkaflokkin um uppboðssølu av fiskirættindum
Útvarpið skrivar eisini, at
Johan Dahl, sum saman við Alfred Olsen, eru sambandsumboðini í samráðingarbólkinum, sigur við Útvarpið, at uppboðssølan hartil er "týðandi partur" at fáa við í nýskipanina
Ein marknaðargrundað skipan er tað, sum ein meiriluti í politisku skipanini vil hava og sum ein meiriluti av Føroya fólki -- ið (enn) er eigarin av fiskatilfeinginum -- eisini ynskir, ið kanningar hjá Framsókn vísa:
eins væl og kanning hjá Javnaðarflokkinum á Fólkatingi (s. 10-11).
Fólkaflokkurin stendur rættiliga einsamallur í politisku skipanini og er ímóti marknaðargrundaðari fiskivinnu. Og orsøkin til at teir vilja privatiserað fólksins ogn er nettup, at teir vilja forða kapping um fiskirættindini til gagns fyri Føroya fólk. Men nú hevur Løgmaður skund og sigur við in.fo, at
Fiskivinnunýskipanin er stóra royndin hjá samgonguni
Løgmaður hevur sagt nakað líknandi fyrr, men við hesum setir hann enn meira av síni egnu prestisju upp á spæl og gevur harvið Fólkaflokkinum ein trumf. Samgonguskeiðið endar í seinasta lagi hesum mánaðinum næsta ár.
Løgmaður nevndi einki um uppboðssølu í seinastu útmeldingini. Eg stúri! Og tað burdi tú eisini.


text:
Fríggjakvøldið og leygarkvøldið vóru konsertir í Margarinfabrikkini í Havn, bæði kvøldini vóru væl vitjaði, og konsertirnar gingu væl. Lýst var við, at hetta vóru nýggjastu bólkarnir í landinum, og tveir av bólkunum vóru so nýggir, at teir frumframførdu í Margarinfabrikkini. Planet var við leygarkvøldið og kann staðfesta, at framtíðin hjá føroyskum tónleiki er fjøllbroytt og spennandi.
Upplivingarnar vóru nógvar, heilt frá punki frá gentubólkinum Fake it, Paradox og MTV aktuellu The Dreams, til nýggja Reggae bólkin 3 Colours. Svakligasta upplivingin var ivaleyst The Headliners, meðan The story ends… við sínum yvirgearaða gittarleikara, sum líktist einum ungum Angus Young(honum úr AC/DC), spældu sín heilt egna rokktónleik.
Fake it
er ein spildurnýggjur bólkur, talan er um fýra ungar kvinnur, sum spæla punk og punkkendan tónleik. Trummuleikarin tey fyrstu løgini gjørdist síðan ljómborðsleikari, og trummarin í The Dreams yvirtók trummurnar, bassleikarin fór at spæla gittar og bassleikarin í The Dreams tók bassin yvir, alt meðan gittarleikarin og sangarin í The Dreams spældi gittar alla konsertina. Kvinnurnar skiftust eisini um at syngja.
“Leitandi” tykist at vera tann besta yvirskriftin at brúka um Fake it, umframt, at tær ikki høvdu avgjørt hvør spældi hvat ljóðføri, so var tónleikurin rættuliga blandaður. Tey fyrstu løgini “Orgasme” og “My boyfriend” vóru ráður beint fram eftir nøsini punkur, teksturin: “My motherfuckin boyfriend is a motherfuckin asshole” sigur alt. Meðan teirra útgáva av “My Happy endings” og “Saints on parade” vóru nógv fittari og brutu heilt frá. Tað hoyrdist, at her var talan um ein nýggjan bólk, sum ikki heilt hevur funnið sína hyll enn. Men tær vóru spennandi.
The Dreams
Bólkurin, sum júst hevur verið í London og kappast í eini MTV sending, var ordiliga væl upplagdir. Tann glaði og lívsjáttandi punkurin er fantastiska fangandi, og man skilir hvat MTV sær í The Dreams. Tann fullkomiliga yvirdrivna bretska accentin og punk utsjóndin er kul, og løgini eru sera popputt.
Teir endaðu konsertina við at skifta um ljóðføri og spældu ræðuligar útgávur av “Halleluja” og “Bad Moon Rising”. Hetta var ein bólkurin kom út um pallkantin og hevði nógv yvirskot.
Paradox
Hetta er ein tann mest spennandi ungi bólkurin í Føroyum í dag. Teir eru sjarmerandi, hava sterka útstráling og skriva ordliga fangandi løg. Tó vóru teir ikki heilt á sama støði, sum teir plaga, og tað var eitt sindur synd. Tað koyrdi ikki heilt líka væl, sum t.d. tá Paradox spældu fyri krúnprinsahjúnunum
3 colours
spælir reggae tónleik, hetta er ikki heimagjørdur tónleikur, men alt løg hjá øðrum, men tey vóru væl spæld. Í bólkinum spæla millum annað tríggir limir úr Lama Sea, og teirra lívsgleði strálaði út av pallinum. Sangarinnan og kórgentan eru eisini framúr góðar.
Tað kundi tó verið eitt sindur meira áhugavert, um løgini ikki øll vóru coverløg, serliga skarð tað í oyrini, at bólkurin valdi at spæla eitt Bob Marley lagatyssi av Diana King. Tey áttu í minsta lagi at kunna gjørt sítt egna lagatyssi.
The Headliners
gav sínum lurtarum eina svakliga uppliving. Hetta er ein rokkbólkur við skratjara, sum skapar garrvillar og sera stórar ljóðmyndir. The Headliners legði fyri við nøkrum friðarligum løgum, sum ikki riggaðu heilt væl. Tað var ikki fyrr enn í triðja lagi, at framførslan gjørdist góð.
Serliga væleydnað var lagið Elsba, sum er um ein 4 ára gamlan drong, sum eitur Elsba og fer út at keypa mjólk fyri mammu sína. Hetta lagið var heilt øðiliga stórsligið, og plátuvendarin kom ordiliga til sín rætt.
The story ends…
Hetta er ein bólkur, sum spælir undarligan modernaðan rokk, eitt lítið sindur í stíl við Queens of the Stone Age, tó uttan at herma. Í støðum var framførðslan heilt frálík, og rokkaði illa, men aðrar tíðir koyrdi tað ikki líka væl. Gttarleikarin var garrvillur, og rann runt og líktist einum nýggjum Angus Young úr AC/DC.Hetta er ein øðiliga spennandi bólkur, og teirra serligi rokkur fall eisini væl í oyrini hjá áskoðarunum.
Sum heild var konsertin framúr góð, tó tyktus allir bólkarnir uttan the Dreams og Paradox eitt sindur svingandi og ópoleraðir, hetta kemst ivaleyst av, at hetta eru nýggjastu bólkar í landinum.


text:
Tunnilsgerðin miðskeiðis
Vit eru nú um at vera miðskeiðis í venjingartilgongdini av KREDITORAR, sum í ein vissan mun kann samanberast við eina tunnilsgerð: Frammanfyri okkum stendur eitt fjall. Vit vita hvar tunnilin byrjar og endar og nær hann verður latin upp fyri ”almennari ferðslu”.
Vit settu á arbeiðið 23. februar við fyrstu ”spreingingunum” – aftaná, at leikhússtjórin hevði bjóðað vælkomin og sostatt setti fyrsta ”spakan” í. Síðani var framløga og lestur av teksti við leikarum og leikstjóra. Onnur, ið luttóku vóru umsetari, smiður, skræddari, teskari, PR-maður og praktikantur. Tíanverri var pallsniðgevin ella ”verkfrøðingurin” ikki til staðar, vegna aðra ”entreprisu” í útlondum.
Sett verður á tunnilsgerðina úr báðum endum samstundis:
Leikvenjingar, har ruddað verður fyrst fyri ”leysagróti” í týðing o.ø., áðrenn spreingiarbeiði verður sett í gongd. Hvar skulu leikararnir ganga, standa og sita í mun til tað, ið sagt verður í tekstinum? Leikstjórin verður noyddur at gera onkrar smávegis ”jarðfrøðiskanningar” av leikarunum, áðrenn rættilig ferð kemur á ”grevsturin”. Arbeitt verður í fullum projektørljósi, umframt at starvsfólki bera sterkar sonevndar ”heilaperur” til tess at finna ”gimsteinar” og ”gullkorn”, sum tað íður av í myrka undirgrundartilfarinum hjá August Strindberg. Seinasta leygardag fóru vit á fyrsta sinni ígjøgnum allan leikin úti á ”gólvinum”. Nú verður so farið undir ”stoyping” og karakter-arbeiði. Hendir onki óvæntað rokna vit við at verða liðug til ásetta tíð.
Samstundis er eisini sett á hin endan av tunnilsgerðini:
Innkeyp av tilfari til smíð av palli og seyming av búnum. Toy til búnar fæst næstan ikki longur í Føroyum. Í Havn er so gott sum eiðasørt. Onkur handil er inni á Skálafjørðinum. Annað lív var, tá tú bara kundi støkka inn á gólvið hjá Katrinu Christiansen, Essaba ella hjá frúgvunum Kragesteen. Nú má meginparturin keypast yvir internetið úr útlondum.
Men báðar deildir boða frá, at tey røkka arbeiðinum til ásettu tíð.
Ljóssniðgevin Turpin N. Djurhuus, ið mest arbeiðir í Danmark, hevur ábyrgd av ljósseting. Hann fór í gongd í farnu viku. Ljóðið liggur í hondunum á Jón Mc. Birnie.
Fyri at halda henda ferðslutekniska stílin, kunnu vit allarhelst siga, at nýggja farleiðin AUGUST STRINDBERG ”KREDITORAR” letur upp, sum ætlað til ásetta tíð leygarkvøldið 11. apríl á Tjóðpallinum.
Eyðun J. - verkførari


text:
App'in er ment til tess at tú skalt fáa lætta digitala atgongd til ymisku kunningina og tilboðini, sum vit hava umborð - meðan tú ert umborð. Appin er ókeypis. Eiheldur skalt tú gjalda nakað fyri at nýta hana umborð, hvørki fyri internet- ella telefonnýtslu. Appin gevur tær:
- MyTicket - tín ferðaseðil við einum yvirliti yvir tað, ið tú hevur keypt til túrin (máltíðir, kømur v.m.)
- Innbakki - boð og kunning frá móttøkuni á tínum máli
- Ship Tracker - so tú altíð lættliga sært, hvar Norröna er stødd í løtuni
- Virðiseðlar og tilboð - serlig tilboð (krevur at Bluetooth er tendrað)
- Kunning - upplýsingar um skipið, hentleikar umborð vm., umframt okkara ferðamál.
Hevur tú spurningar í samband við appina, meðan tú ert umborð, skalt tú bara venda tær til móttøkuna umborð, vit eru klár at hjálpa. Hevur tú viðmerkingar annars um app'ina, kanst tú eisini senda okkum ein teldupost á booking@smyrilline.fo
Niðanfyri hava vit svarað teimum mest vanligu spurningunum viðv. SMYRIL LINE APP'ini.


text:
Nýtsluhámørk
Visa/Dankort
Uttan fyri danska kongaríkið er nýtsluhámarkið 25.000 kr. í leypandi 30 dagar. Í danska kongaríkinum er einki hámark.
Tá keypt verður á útlendskum heimasíðum, er hámarkið eisini 25.000 kr. í leypandi 30 dagar. Onkrir føroyskir, danskir og grønlendskir nethandlar hava útlendska heimasíðu.
Í sjálvtøkunum hjá peningastovnum, sum hava SDC sum KT-veitara, kanst tú taka út í mesta lagi 5.000 kr. um dagin. Nýtir tú aðrar sjálvtøkur, kanst tú taka út í mesta lagi 2.000 kr. um dagin. Størri upphæddir kunnu takast út við kassan í deildum hjá Eik.
MasterCard Debit
Tú kanst í mesta lagi taka 5.000 kr. út um dagin í sjálvtøkum við MasterCard Debit Standard, Young og Silver. Við MasterCard Debit Gull kanst tú taka í mesta lagi 6.000 kr. út og við Platin kanst tú taka 10.000 kr. út um dagin.
Nýtsluhámarkið er 30.000 kr. um dagin við MasterCard Debit Standard, Young og Silver. Við MasterCard Debit Gull er nýtsluhámarkið 50.000 kr. og við Platin 100.000 kr. um dagin, um peningur er á kontu.
MasterCard Kredit
Tú kanst í mesta lagi taka 3.000 kr. út um dagin og 15.000 kr. um mánaðin í sjálvtøkum við MasterCard Kredit Standard. Við MasterCard Kredit Gull kanst tú taka í mesta lagi 6.000 kr. út um dagin og 30.000 kr. um mánaðin. Við Platin kanst tú taka 10.000 kr. út um dagin og 50.000 kr. um mánaðin.
Kontaktleys kort
Tá tú brúkar kontaktleysa partin av gjaldskortinum, tvs. uttan at brúka pin-kotu, er hámarkið kr. 200. Hetta er galdandi bæði fyri MasterCard, Dankort og Visa Dankort.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
06. Sep 2007
Tíðindaskriv frá MBF
MBF hevur í dag fingið nýggja heimasíðu. Tíðin var nú komin til at gera ein nýggja og meiri nýmótans heimsíðu, ið kann virka sum ein kunningardepil fyri øll, ið hava áhuga og brúk fyri at vita , hvat hendir á økinum hjá
03. Sep 2007
Bingjupláss
Havnarnevndin og tekniska deild arbeiða í løtuni við at skipa pláss í grótbrotinum í Stóragerði til at seta bingjur á. Ætlanin er, at tey, sum hava bingjur í styttri ella longri tíðarskeið, ella eiga bingjur, skulu kunna leiga
03. Sep 2007
Økið Úti á Berg
Vestmanna Kommuna setti í síðstu viku upp skelti, sum bannaði burturkoyring á økinum Úti á Berg, men longu nú hevur onkur koyrt burturkast aftur á økið. Ætlanin hjá Trivnaðarnevndini er at hampa um økið, við í fyrstu syftu at lata økið liggja órørt í eina
21. Aug 2007
Fjalsvegur verður nú stongdur aftur!
Hósmorgunin 23. august, kl.
20. Aug 2007
Útgrevsturin Úti á Toft
Útgrevsturin Úti á Toft: Nú útgrevsturin Úti á Toft er um at verða liðugur fyri í ár – grivið verður hesa vikuna afturat – varð avgjørt at greiða bygdar-fólki og øðrum áhugaðum frá og at vísa fram lutir frá grevstrinum.
25. Jun 2007
FIFA vøllur
Fríggjadagin 22. juni 2007, varð FIFA vøllurin í Flatabø endaliga handaður til Vestmanna Kommunu. Skipað varð fyri tiltakinum á tann hátt, at fótbóltsdystir vóru millum starvsfólk og bygdarráðslimir hjá kommununi. Eftir dystirnar var ymiskt leskiligt á skránni. Fyri fótbóltssambandi helt Niklas á Líðarenda
21. Jun 2007
Ávaring - arbeiðsøki!
Vegna Vestmanna kommunu gera J K Petersen Contractors nýggja íbinding ímillum Fjalsveg og Ovara Veg og teir leingja eisini Fjalsveg. Fjalsvegur og partur av Ovara Vegi eru arbeiðsøki. Vandi kann vera fyri, at grót dettur av Fjalsvegi oman á Ovara Veg. Fólk
06. Jun 2007
Nýtt línuskip til Vestmanna.
Fríggjadagin 8. juni kemur nýggja línuskipið Vesturhavið á Vestmanna. Vesturhavið er gamli Strandingur, og tað er P/F Vest Trading við Háldan Haldansen, sum hevur keypt skipið av Strondum til Vestmanna. Vesturhavið er bygt á Skála í 1963. Skipið er knappar 37
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
"Søgan um HB byrjar áðrenn felagið varð stovnað í 1904. Longu í august 1903 var dystur á Lützenstrøð við bólti, sum var læntur av Sandi. Hesin dystur hevur helst ikki verið so væl skipaður, og hevði ein dómari verið settur at halda skil á við reglum, sum vit kenna tær í dag, so vóru neyvan nógvir eftir á vølli, tá stríðið var lokið. Ella allir uttan dómarin. Teir dømdu sjálvir, men helst varð lítið dømt, tí nógvir fingu skaða hendan dagin".
test
M.a. hesum tilburði greiðir Jógvan Arge frá í bókini Havnarmenn í Gundadali, sum er um fyrstu 50 árini í søgu felagsins. Vit fara at lata Jógvani orðið, um tá felagið HB varð sett á stovn:
HB verður stovnað
Havnar Bóltfelag varð stovnað um heystið 1904. 27 vóru limirnir á stovnandi fundinum, og teir vóru beinanvegin býttir sundur í tvey lið, sum skuldu spæla móti hvørjum øðrum.
Millum teirra var var tann 33 ára gamli Mads Andrias Winther, sum eggjaði til fótbóltsdystin á Sandi hetta sama summarið, og sum sat í arbeiðsnevndini hjá felagnum Fimi.
Menn høvdu meddað seg fram til, at felagið varð stovnað í oktober, men av tí, at fyrsta síða í elstu gerðabókini ikki hevur verið til leingi, hevur ikki eydnast at fáa prógv fyri sjálvari dagfestingini (dagurin varð funnin í 2004: 4. oktober 1904, red.).
Hinvegin er púra greitt, nær fyrsta nevnd felagsins varð vald. Tað var 14. november hetta sama árið, og manningini tykist longu tá púra greitt, at teir ikki við tað fyrsta komu nakran veg við stríðnum um at fáa Gundadalsfløtuna til fótbóltsvøll.
"Fyrsta strevið hjá HB var at fáa eitt fast tilhaldspláss, har spælararnir kundu vera í friði og náðum. Illa gekst at fáa eina plenu, men eftir nógv stríð og ikki minni føgrum orðum eydnaðist at leiga leikvøll á eini trøð uppi í Hoydølum, sum var ogn hoyvíksbóndans," skrivaði Poul Niclasen.
Ætlanin um at leiga eitt stykki til vøll í Hoydølum frá Per Mohr var longu frammi á fundinum 14. november. Hendan fløtan lá tríggjar ferðir so langt burtur frá býnum sum Gundadalsfløtan, men skuldu havnarmenn fáa frið til hesa nýggju og vælumtóktu ítróttagrein, so var hetta einasta leið at fara.
Heitt varð á hoyvíksbóndan um at leiga trøðna, og tað kom í lag. Tað mundi í hesum viðfangi ikki vera uttan týdning, at undangongumaðurin og formaðurin í HB, Mads Andrias, var systirsonur hoyvíksbóndans.
Av tí at stykkið var nakað illa dánað, varð avgjørt at víðka eitt sindur í landnyrðingshorninum, og avrátt varð, at hvør maður, sum spældi, skuldi gjalda 5 oyru hvørja ferð.
Ryggur skuldi eisini leggjast til í aðrar mátar. Neyðugt var at veita alt vatnið burtur frá fløtuni, og fundarmenninir vóru samdir um at skjóta pengar saman at fíggja hetta.
Kassameistarin Andreas C. Lützen skuldi standa fyri at krevja pengarnar inn frá hvørjum manni. Gjaldast skuldi ein fimtingur um mánaðin í fimm mánaðir, og fyrsta innkrevjingin skuldi vera í desember 1904.
Fyrsta nevndin hjá HB var Mads Andrias Winther, Jóan Pauli Joensen, eisini nevndur Palli Trykk, og Jákup Mouritsen í Snikkarastovu.


text:
Aftur ov stuttar
Kvinnur19-04-2016 - Jónfinn Petursson
Kvinnur 4. umfar: HB – EBS/Skála 0-1
Sunnudagin var toppbrak í Gundadali tá oddaliðið í bestu kvinnudeildini, EBS/Skála, vitjaði Havnar Bóltfelag í bestu kvinnudeildini.
Heimasíðan var ikki til staðar, og fólk vóru einki serliga prátingarsom um henda dystin.
Tíverri kunnu vit so bara staðfesta, at eins og móti KÍ vóru okkara kvinnur akkurát ov stuttar og mistu alt - ella í hvussu so er tað eina stigið - á stokkinum.
Einsamalla málið fyri samansetta liði úr Sundalagnum og av Skála skoraði Durita Hummeland stutt fyri at dagsins dómari, sum forrestin eisini var úr EB/Streymi, bríkslaði dystin av.
Næsti dystur hjá okkara kvinnum er sunnudagin 24. apríl, tá B68 tekur ímóti á Toftum.
KOYR Á, HB!!!
HAGTØLINI
Kvinnur 1. deild, 4. umfar: sunnudagin 17. apríl 2016 kl. 12.30 í Gundadali
HB – EB/Streymur/Skála 0-1 (0-0)
0-1 Durita Hummeland 86’
Liðið: Annika Dam – Milja R. Simonsen (Julia Henriksen 86), Jónvá Hentze, Lea Hansen, Lív F. Arge, Valgerð Andreasen, Elin Maria Isaksen, Hildur Egilsdóttir (Barbara á Dunga 79), Rannvá Mortensen, Liljan av Fløtum Jespersen (liðsk.) og Sólrun Thomsen
Óbrúktir eykaleikarar: Ninna Hansen, Marjun undir Kletti og Ása á Reynatúgvu
Venjarar: Ríkin N. Djurhuus og Alexandre da Silva Braga
Dómari: Elsa Andreasen
Hjálpardómarar: Ottar í Funningsstovu og Stephan Peturssson


text:
3. umfar av FM-kappingunum í dart var í Miðvági leygardagin 28. oktober
ítróttur30-10-2017 - 16:21 - Jóanis Nielsen
3. umfar av FM-kappingunum í dart var í Miðvági leygardagin 28. oktober.
38 menn og 9 kvinnur vóru við í kappingini.
Menn
Allir teir hægst styrkismettu spælararnir komu ígjøgnum bólkaspælið uttan trupulleikar. Hans Eivind Olsen, Uni Árting, Jan McIntosh, Remy Hansen og Bogi Isaksen vunnu allar sínar dystir og livdu harvið upp til styrkismetingina. Eisini Jón Johansen, Esmar Mikkelsen og Bjartur Olsen komu sum væntað í A-bólkin.
B-bólkurin
Í B-bólkinum spældu Heri Kallsoy, Høgni Nielsen, Jørgen Meitilberg og Martin Heldarskarð seg til hálvfinalurnar. Heri og Høgni høvdu báðir havt strævnar fjórðingsfinalur, har teir báðir vunnu 3-2, men Heri lat ongan iva vera í hálvfinaluni og vann trygt 3-0. Í hinari hálvfinaluni vann Jørgen 3-1 á Martini. Í finaluni spældu Jørgen og Heri báðir væl (Heri hevði eitt sett við 14 pílum). Dysturin var javnur og teir máttu heilt út í 7 og avgerðandi settið. Heri vann 4-3.
A-bólkurin
At teir styrkismettu spælararnir kláraðu seg væl í bólkaspælinum gjørdi, at dystirnir í 1/8-finalunum á pappírinum ikki vóru so javnir. Men longu her tapti Uni Árting 4-1 móti Esmari Mikkelsen og Hans Eivind Olsen hevði stórar trupulleikar av Jógvan Hvíthamar, men megnaði tó at vinna 4-3.
Í 1/4-finaluni vunnu Bogi Isaksen, Remy Hansen og Jan McIntosh greiðar sigrar, meðan Esmar akkurát megnaði at vinna á Jan Erik Fjallstein í einum tøttum dysti. Nú var lagt upp til spennandi hálvfinalur.
Bogi møtti í hálvfinaluni Remy Hansen og hetta gjørdist ein góður dystur. Remy hevði eitt sett uppá 13 pílar og ein útgang á 140. Men Bogi var eisini drúgvur og við fleiri 180’arum og góðum lukkingum vann Bogi 4-2. Í hinari hálvfinaluni hittust Jan McIntosh og Esmar Mikkelsen. Báðir spældu væl, men Jan var favorittur og vann eisini dystin 4-2.
Í finaluni fylgdust Jan og Bogi til 3-3. Báðir spældu væl og bert eitt av teimum 6 settunum var yvir 20 pílar. Men so fekk Bogi so sanniliga víst, at hendan dagin átti hann eitt eyka gear, og í 7. og 8. setti var hann flúgvandi. Bogi lukkaði 7 sett við 11 pílum (140-121-140-T20D20). Hetta hevur eingin gjørt í kapping í Føroyum síðan 1996. Men Bogi helt fram í sama geari og avgjørdi dystin við 12 pílum í 8. setti (100-60-180-161). Tvey so góð sett upp í slag er óhoyrt í Føroyum og lógvabrestirnir rungaðu eftir dystin.
Beinleiðis CUP
Seinna kappingin hjá monnum er cup-dystir allan vegin uttan nakra styrkismeting, og tá spyrjast altíð áhugaverdir dystir burturúr beinanvegin. Til dømis hittust Jón Johansen og Jan McIntosh longu í 1/16 finaluni, Jan vann 4-0.
Í 1/8 finaluni var tann mest spennadi dysturin millum Hera Kallsoy og Esmar Mikkelsen. Heri var tann drúgvari og vann 4-1.
Í 1/4 finaluni vóru allir dystirnir spennandi á pappírinum. Bjartur Olsen vann í einum tøttum dysti 4-3 á Hans Eivind Olsen. Heri Kallsoy megnaði ikki at gera nakað við Jan McIntosh, ið vann 4-1. Carl Eli Samuelsen og Gunnar Mouritsen vóru kanska tey mest óvæntaðu nøvnini í fjórðingsfinalunum, og har skuldi eisini ein 7-settari til, áðrenn Gunnar vann 4-3. Í síðstu fjórðingsfinaluni hittust tveir favorittar, Remy Hansen og Uni Árting. Uni vann 4-2.
Í hálvfinaluni vann Jan McIntosh tryggan 4-1 sigur móti Bjarturi Olsen. Uni Árting lat heldur ongan iva vera, tá hann vann 4-0 móti Gunnari Mouritsen.
Ein finala millum Una Árting og Jan McIntosh burdi verðið ein spennandi dystur. Báðir spældu rættuliga væl, men Uni var sera tryggur, tá settini skuldu lukkast og hann vann finaluna 5-0.
Eitt sermerkt við báðum kappingunum hjá monnnum, var at tað komu sera nógvir útgangir yvir 135. Heili 10 útgangir vóru yvir 135 og tríggir av teimum vóru 160 ella hægri.
Kvinnur
Í bólkaspælinum hjá kvinnum gjørdist beinanvegin greitt, at tveir leikarar skaraðu framúr. Elisabeth Nicolajsen og Lýdia á Smið vunnu allar dystirnar í sínum bólki og tær báðar leiktu seg eisini fram til finaluna. Lýdia vann í hálvfinaluni 3-0 móti Joan Edvør Thomasen, meðan Elisabeth vann 3-2 móti Gunnbjørg Dam. Alt talaði fyri eini javnari finalu, men Lýdia var klárt tann betra og vann trygt 4-0.
Lýdia á Smið var aftur í finaluni í seinnu kappingini eftir at hava vunnið 4-1 á Anniku Joensen í hálvfinaluni. Hin finalisturin var Johanna Jonhardsdóttur. Hon hevði vunnið hálvfinaluna uttan dyst, tí Elisabeth Nicolajsen var noydd at gevast fyri at náa Teistan. Heldur ikki í hesi finaluni lat Lýdia nakran iva verða um, at hon er eitt nýtt stjørnuskot í føroyskum darti. Lýdia vann finaluna 4-0, so sigast má, at unga Kaldbaks-kvinnan gjørdi eitt ordans hál hendan dagin. Havandi í huga, at hetta bert er aðru ferð, at hon er við í FM-kapping, kunnu vit uttan iva vænta okkum nógv av henni, um hon heldur fram at spæla.
Klaksvíkar Dartfelag skipar fyri næstu kapping, ið verður 11. november.
Úrslit:
Menn A-bólkur
1. Bogi Isaksen (KDF)
2. Jan McIntosh (HDF)
3. Esmar Mikkelsen (Pílar & Skot)
3. Remy Hansen (D16)
Hægst útgang: Bjartur Olsen 164
Fæst pílar: Bogi Isaksen 11
Menn B-bólkur
1. Heri Kallsoy (Team Sandoy)
2. Jørgen Meitilberg (HDF)
3. Høgni Nielsen (HDF)
3. Martin Heldarskarð (KDF)
Kvinnur (kapping 1)
1. Lýdia á Smið (Kaldbak)
2. Elisabeth Nicolajsen (Team Sandoy)
3. Joan Edvør Thomasen (VDF)
3. Gunnbjørg Dam (VDF)
Hægst útgang: Annika Joensen 93
Fæst pílar: Gunnbjørg Dam 29
Menn beinleiðis cup
1. Uni Árting (HDF)
2. Jan MacIntosh (HDF)
3. Gunnar Mouritsen (HDF)
3. Bjartur Olsen (ADF)
Hægst útgang: Jens Albert Simonsen 160
Fæst pílar: Uni Árting 14
Kvinnur (kapping 2)
1. Lýdia á Smið (Kaldbak)
2. Johanna Jonhardsdóttur (Team Sandoy)
3. Annika Joensen (Team Sandoy)
3. Elisabeth Nicolajsen (Team Sandoy)
Hægst útgang: Elisabeth Nicolajsen 108
Fæst pílar: Lýdia á Smið 29


text:
Tíðindi: Tøkni
-
Nú fara kekkar endaliga í søguna
Nýtslan av kekkum hevur seinastu mongu árini verið fallandi, og er nú vorðin lítil...
- 31/03/16
-
Eingin kann kappast við Iphone, sum fer við øllum vinninginum
Hóast bert fimta hvør snildfon, ið verður seld í heiminum er ein Apple iPhone,...
- 13/07/15
-
Følsk kapping snýtir føroyingar á Facebook
Vilt tú vinna ein Audi R8 4X4? Um svarið er ja, so er kappingin,...
- 22/06/15
-
Sáttmáli um Elektron longdur í eitt ár
Semja millum Føroya Arbeiðsgevarafelag og YTF um at leingja verandi sáttmála í eitt ár....
- 26/05/15
-
iPhone 7 møguliga á marknaðin í september
Ming-Chi Kuo starvast sum greinari hjá KGI Securities og er kendur fyri at spáa...
- 21/05/15
-
Trygdin við NemID og gjaldskortum hjá føroyingum ikki nøktandi
Tá tað gjørdist alment, at Se & Hør hevði fingið útflýggjað upplýsingar um kundar...
- 14/05/15
-
Kirkjur savna pening inn við MobilePay
Hevur tú gloymt at taka pening við í kirkju, og talvan gongur, so ber...
- 10/05/15
-
Tíggju mans tiknir fyri hvítvask og svik á netinum
Deildin hjá italiensku løgregluni innan fíggjarsvik (Guardia di Finanza) hevur í dag, við hjálp...
- 28/04/15
-
Hetta kunnu vit vænta av iPhone 7
Nýggj iPhone, sum mest sannlíkt ber heitið iPhone 7, kemur møguliga á marknaðin í...
- 26/04/15
-
Breiðbandið óstøðugt í nátt
Vegna umlegging verður breiðbandið óstøðugt í nátt frá klokkan 01:00 til 03:00
- 23/04/15
-
Teldusníkar yvirtikið Twitter brúkarar hjá ISIS tilhangarum
Ein bólkur av teldusníkum, sum kalla seg Anonymous, hava fingið atgongd til fleiri hundrað...
- 11/04/15
-
Ungur eysturríkari dregur Facebook í rættin
25.000 fólk krevja endurgjald frá Facebook, sum verður lagt undir at bróta evropiski lógina...
- 10/04/15
-
Ting.fo virkið aftur
Ting.fo hevur havt trupuleikar av teldusníkum í páskaferiuni. Nú er uppruddingin komin á mál....
- 09/04/15
-
Apple og IBM eru komin við 8 appum
Fyrr vóru teir argastu fíggindar, nú samstarva teir um at gera nýggj forrit til...
- 06/04/15
-
Hví ein góð heimasíða er týdningarmikil fyri tína fyritøku
Fyri næstan allar fyritøkur er heimasíðan ein sera týdningarmikil íløga. Ofta síggja vit, at...
- 13/03/15
-
Vitan í lumman: 5 góðar føroyskar appir
Fartelefonin er ein alsamt størri partur av okkara gerandisdegi, og appir og web-appir av...
- 11/03/15
-
Apple leggur fram Apple Watch í kvøld
Apple-stjórin, Tim Cook, fer í kvøld at leggja tað síðsta fram um urið Apple...
- 09/03/15
-
Føroysk KT-vinna hevur førleikar til at útvega, menna og reka skipanir til peningastovnar
KT-felagið afturvísir uppáhaldinum um, at tað ikki eru førleikar í føroysku KT-vinnuni at nøkta...
- 04/03/15
-
Netbankin fær nýtt snið
Føroyskir netbankabrúkarar kunnu nú gleða seg til at fáa ein netbanka við nýggjum, dagførdum...
- 28/02/15
-
Apple byggir risa datasentur í Viborg
Amerikanska fyritøkan Apple boðar í dag frá, at Apple fer at byggja tvey datasentur...
- 23/02/15


text:
Velbastaður
Velbastaður er gomul bóndabygd sunnarlaga á vestursíðuni á Streymoynni, millum Syðradal og Kirkjubø. Umleið 190 fólk búgva á Velbastað. Velbastaður er av elstu bygdum í Føroyum. Í bønum niðan fyri bygdina oman móti sjóvarmálanum eru lutir, sum ivaleyst stava frá miðøldini, funnir, og nakað norðanfyri, í Fossdali, eru toftir funnar, sum helst stava frá víkingaøld.
Velbastaður hevur verið, og er framvegis, eyðkend landbúnaðarbygd. Har er eisini stórt eggvirki og sláturvirki til flogfenað í bygdini. Bygdin er í vøkstri, og tað sæst m.a. av, at skúlin verður munandi útbygdur, og nýggjur dagstovnur er bygdur. Livandi mentanin hevur sínar djúpu røtur á Velbastað, har tey longu í 1895 stovnaðu ungmannafelagið Sólarmagn, og hóast bygdin 1. januar í 2005 kastaði saman við Tórshavnar kommunu, verður stórur dentur lagdur á at varðveita bygdarumhvørvið.
Kend velbastaðfólk:[rætta | rætta wikitekst]
- Dánjal Pauli Danielsen, bóndi í Búðini, landsstýrismaður fyri Fólkaflokkin 1975 - 1981.
Keldur[rætta | rætta wikitekst]


text:
31. mai 2017Nr. 87
Kunngerð um útbúgvingarráð fyri heilsuhjálparaútbúgvingar og heilsurøktaraútbúgvingar
Við heimild í § 21, stk. 5 í løgtingslóg nr. 57 frá 26. mai 2010 um heilsuútbúgvingar verður ásett:
§ 1. Fyri støðugt at menna heilsuhjálparaútbúgvingarnar og heilsurøktaraútbúgvingarnar setir landsstýrismaðurin eitt útbúgvingarráð, ið hevur til endamáls at fylgja gongdini innan heilsuútbúgvingarnar og viðgera uppskot um at broyta og endurnýggja hesar.
Stk. 2. Útbúgvingarráðið skal ummæla námsskipan skúlans, námsætlanir fyri lærugreinirnar, innihaldið annars í útbúgvingunum, umframt viðgera viðkomandi mál, ið eru av týdningi fyri útbúgvingarnar.
Stk. 3. Ráðið kann heita á serkøn fólk at vera sær til hjálpar í sínum arbeiði at menna útbúgvingarnar.
§ 2. Útbúgvingarráðið fyri heilsuútbúgvingarnar hevur 7 limir og 7 tiltakslimir, sum landsstýrismaðurin tilnevnir fyri eitt 4 ára skeið í senn eftir tilmæli frá stovnum og pørtum, nevndir í stk. 2 og 3.
Stk. 2. Útbúgvingarráðið verður tilmælt soleiðis:
1) Almannamálaráðið gevur landsstýrismanninum tilmæli um val av einum limi og einum tiltakslimi.
2) Heilsu- og innlendismálaráðið gevur landsstýrismanninum tilmæli um val av einum limi og einum tiltakslimi.
3) Kommunufelagið gevur landsstýrimanninum tilmæli um val av einum limi og einum tiltakslimi.
4) Heilsuhjálparafelag Føroya gevur landsstýrismanninum tilmæli um val av einum limi og einum tiltakslimi
5) Heilsurøktarafelagið gevur landsstýrismanninum tilmæli um val av einum limi og einum tiltakslimi.
6) Lærararnir í Heilsuskúla Føroya geva landsstýrismanninum tilmæli um val av einum limi og einum tiltakslimi millum lærarar skúlans.
Stk. 3. Landsstýrismaðurin tilnevnir ein lim, sum er formaður, umframt tiltakslim hansara.
Stk. 4. Um limur í útbúgvingarráðnum tekur seg úr ráðnum, tekur tiltakslimurin við, og viðkomandi felag ella partur, sum limurin hevur umboðað, sendir Mentamálaráðnum tilmæli um val av nýggjum tiltakslimi.
Stk. 5. Leiðarin fyri Heilsuskúla Føroya er skrivari í útbúgvingarráðnum, men hevur ikki atkvøðurætt.
Stk. 6. Umboð fyri Mentamálaráðið umframt leiðarin fyri sjúkrarøktarfrøðiútbúgvingina kunnu taka lut á útbúgvingarráðsfundunum eftir áheitan frá ráðnum.
§ 3. Formaður útbúgvingarráðsins boðar til fundar eftir tørvi, tó skulu í minsta lagi 2 fundir vera um árið.
Stk. 2. Formaðurin ásetir fundartíð og fundarstað.
Stk. 3. Formaðurin ger fundarskrá, sum saman við møguligum skjølum verður send ráðslimunum í seinasta lagi 7 dagar undan fundinum. Formaðurin kann í serligum førum víkja frá tíðarfreistini.
Stk. 4. 3 ráðslimir kunnu skrivliga krevja fund um ítøkilig evni. Formaðurin boðar í hesum føri til fundar í seinasta lagi 14 dagar eftir, at áheitanin er formanninum í hendi.
§ 4. Útbúgvingarráðið er viðtøkuført, tá ið í minsta lagi 4 ráðslimir eru á fundi.
§ 5. Gerðabók verður førd á útbúgvingarráðsfundunum, og fundarfrásøgn verður send ráðslimunum í seinasta lagi 14 dagar eftir fundin.
§ 6. Skrivstova útbúgvingarráðsins er í Heilsuskúla Føroya.
§ 7. Heilsuskúli Føroya rindar fundarsamsýning og ferðaútreiðslur hjá limunum í útbúgvingarráðnum sambært reglum hjá Fíggjarmálaráðnum.
§ 8. Henda kunngerð kemur í gildi dagin eftir, at hon er kunngjørd.
Stk. 2. Samstundis fer kunngerð nr. 10 frá 19. januar 2011 um útbúgvingarráð fyri heilsuhjálpara- og heilsurøktaraútbúgvingar úr gildi, tó soleiðis at sitandi útbúgvingarráð heldur fram við virksemi sínum til nýtt útbúgvingarráð verður tilnevnt.
Mentamálaráðið, 31. mai 2017
Rigmor Dam (sign.)
landsstýrismaður
/ Poul Geert Hansen (sign.)


text:
Kvinnulandsiðið úttikið
ítróttur23-08-2017 - 14:05 - Jóanis Nielsen
Um góðar tríggjar vikur fer HM-undankappingini hjá kvinnulandsliðnum í gongd, og í FSF Varpinum hesaferð kunngerð venjarin, Pætur Clementsen, føroyska hópin til dystirnar ímóti Kekkia og Íslandi 14. og 18. september.
Í apríl mánaða í ár eydnaðist tað føroyska kvinnulandsliðnum, eftir at hava vunnið á Luksemborg, Montenegro og Turkalandi, at spæla seg víðari til komandi HM-undankapping, sum fer av bakkastokki hálvan september.
Fyrstu dystirnir eru ímóti Kekkia og Íslandi. 14. september spæla Føroyar og Kekkia á Tórsvølli, og fýra dagar seinni, 18. september spæla Ísland og Føroyar í Reykjavík.
FSF Varpið hevur havt vitjan av Pæturi Clementsen, A-landsliðsvenjara hjá kvinnum, og í sendingini kunngerð venjarin hvørjar eru úttiknar til hesar báðar fyrstu dystirnar í HM-undankappingini.


text:
2.4.15
Lista Hósdagur! Kitsch
Jeff Koons er amerikanskur listamaður kendur fyri at endurskapa ymiskar lutir, sum til dømis hundin omanfyri, ið er evnaður úr stáli. Tey klóku hava deildar meiningar um Koons; fleiri halda at hann er genialur og hevur stóran týdning í nútímans list, meðan onnur síggja listina sum kitsch og kyniska sjálvpromovering. Vit hava akkurát lisið um kitsch í listasøgu. Eg lærdi skjótt at kitsch hugtakið er nógv meira umfatandi enn tað er í gerandishøpi, m.a. við at lesa greinar hjá Clement Greenberg. Í gerandishøpi verður kitsch brúkt um minni góða list, ið er yvirdrivið pyntað ella sentimental, men kann virðismetast uppá ein ironiskan ella vitandi máta. Greenberg sá eitt rák í samfelagnum at avant-garde og modernistisk list tók seg upp, og hann helt at rákið var orsakað av konsumerismu, ið gjørdi samfelagið býttari. Konsumerisma vaksur, fólk gerast býttari og listin fylgir við. Hetta er eitt ordiliga stutt innlit í kitsch hugtakið, og er bert eitt lítið hugarensl ein gráan hósdag.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
Subscribe to: Post Comments (Atom)


text:
Myndir frá minningarhaldinum í Havn
Føroyska Sjómansmissiónin hevur lagt hesar myndirnar út á sína facebook-síðu.
Í gjár, allahalgannadag, skipaði Føroyska Sjómansmissiónin fyri minningarhaldi fyri teimum sjólætnu. Minningarhaldið var á Vinnuháskúlanum í Havn.
Røðarar vóru Poul Michelsen, landsstýrismaður og Heri Joensen, prestur.
Aftaná var kransur lagdur við minnisvarðan í Viðarlundini.
Í gjár skrivaðu vit at fýra vóru deyðir á sjónum tað seinasta árið, men seinni var hetta talið rættað til fimm. Teir eru:
Niels Jacob Pauli Thomsen, Sumba, andaðist umborð á útróðrarbátinum
Anniku á Norðhavinum tann 20. mars, 66 ára gamal.
Kristian Rasmusson Glyvradal, Haldórsvík, andaðist umborð á Gadus 26. mai, 54 ára gamal.
Tóri Midjord, Tórshavn, druknaði í Leirvík 19. august, 67 ára gamal.
Mortan Leo Clothier, Argir, sjólátin í Skopunarfirði 31. august, 71 ára gamal.
Hákun Elnarson Justinussen, Leirvík, andaðist umborð á Polarhav 22. oktober, 50 ára gamal.
“Ærað veri minni teirra, og Gud signi og varðveiti sjófólkið og teirra kæru,” skrivar Sjómansmissiónin.
(Myndir: Torleif Johannesen)
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Ein sólskinssøga á vetri
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Kiran Jóanesarson
11.01.2018 - 14:26
Uppsjóvarskipið Hoyvík, sum fekk maskintrupulleikar á makrelfeltinum vestanfyri Hetland fyrr í vikuni, skal nú sleipast til Havnar, har trupulleikin skal loysast.
Brimil kom uppsjóvarskipinum til hjálpar, og sleipaði Hoyvík á Fuglafjørð, har teir skuldu landa tey 1300 tonsini av makreli, sum teir høvdu fiskað.
Ein partur av veiðuni varð landaður til Pelagos og hin fór í bilum til Vestmanna Seafood.
Hildibjartur Olsen, sum er skipari umborð á Hoyvík, upplýsir, at skipið nú verður sleipað til Havnar.
- Tað var eitt stempul, sum brotnaði, og nú skal skaðin, sum stóð av tí so gerast aftur, upplýsir skiparin.
- Eftir sum, at vit nú skulu taka motorin sundur, verður hann eisini klassaður, og eg vænti at vit eru klárir aftur til fiskiskap um eini 3 vikur, og tá er ætlanin at fara aftur á svartkjaftaveiðu sunnanfyri, upplýsir skiparin.


text:
Í dag er flestum kunnugt altjóða kvinnudagur. Í áhugaverdum lesarabrævi tekur Kristianna Winther Poulsen, fyrrverandi forkvinna í Javnstøðunevndini, temperaturin á javnstøðuni í landinum, og tó at tað er hent nógv jaligt seinnu árini, so eru framvegis viðurskiftir, sum eiga at fáast upp á pláss. Millum annað vísir hon á trupulleikan við, at nógvar kvinnur vera noyddar at arbeiða niðursetta tíð, og tað gevur teimum ikki bara minni í løn her og nú, men vil eisini vísa seg, tá í tær fara av arbeiðsmarknaðinum við eini eftirløn, sum er minni enn tann hjá teimum, sum hava arbeitt fulla tíð.
- Kvinnur arbeiða í nógv størri mun enn menn niðursetta tíð, og so leingi hetta er, tí at kvinnan ynskir tað, er eingin orsøk til at gera stórvegis hóvasták burturúr. Tí arbeiðið fyri javnstøðu snýr seg um at hava møguleika fyri at velja júst ta tilveruna, ið vit sum mennisku ynskja at liva. Tó eiga vit at hava í huga, at arbeiðir tú niðursetta tíð alt lívið, sæst hetta væl og virðiliga aftur í pensjónini, skrivar Kristianna Winther Poulsen.
At arbeiða niðursetta tíð, eigur altso at vera eitt frítt val, men soleiðis er ikki altíð, vísir Kristianna Winther Poulsen á:
- Tað er langt frá altíð, at niðursett tíð er eitt val. Alt ov ofta eru starvslýsingar at síggja, har hálv ella trífjórðingsstørv eru at fáa, og hetta serliga á økjum, har næstan bara kvinnur arbeiða. Eingin kann liva av eini hálvari løn í dagsins Føroyum, so siðvenjan at seta kvinnur niðursetta tíð, hóast tær ynskja tað øvuta, eigur at steðga.
Lesið alt lesarabrævið hjá Kristionnu Winther Poulsen HER


text:
Orð: Georg Lindenskov Samuelsen
Lag: Hans Jacob Højgaard
Viðmerking: Yrktur í 1934.
1. Summarkvøld í brái tínum blundar,
føðir onkran duldarfullan dreym,
sum at eydnuvøggu síni stundar,
bind hann um meg sum ein silvurteym:
Lond í fjarum skýggjum varlig fara,
og í sundum mjørkaálvar karða.
2. Hygg, so allar bylgjur standa stillar,
yvir fjørðin fleyrið lætta fer;
glæmubund’ á bláum polli rillar, –
tína lagnu hann í miðju ber.
Kom í bátin, kom, lat okkum sýna
rúnir tess, ið siga eydnu tína.
3. Góða, lat meg síggja tíni eygu,
lat meg hoyra, at tú elskar meg!
Upp í suðri stíga sóllond reyðu,
har vit lenda bæði, tú og eg.
Sært tú, hvussu fríð og bjørt tey liggja,
bíða bert, til tú og eg tey byggja.
4. Gev ein koss mær, góða, bert tann eina,
nú vit nærkast strond so við og við.
Leiðina eg nokk skal halda beina;
inn á land vit trína lið um lið.
Bláur himmal, sól – har láta tjøldur,
har er gott, har seta vit upp skjøldur.


text:
Páls Høll uppiborið norðurlendsku virðislønina
Páls Høll er ein verkætlan, har borgarar hava tikið tung tøk fyri at gera dreym til veruleika, og henda verkætlanin líkist grundhugsanini undir SEV, sum er ein samhaldsføst skipan, har lyft verður í felag.
Nevndin í SEV valdi við støði í hesum at lata Páls Høll tær 350.000 krónurnar, sum SEV fekk, tá elfelagið vann norðurlendsku náttúru- og umhvørvisvirðislønina 2015. SEV læt fólksliga átakinum í Vági stuðulin til eina lyftu til rørslutarnað, so allir borgarar fáa javnbjóðis atgongd til langhylin í Vági.
Innslagið er ein lýsing av Páls Høll.
Aftur


text:
Eystanstevnunevndin skipar saman við Bátafelaganum á Bakka komandi vikuskiftið fyri einari bátastevnu niðri í Heiðunum.
Ætlanin er at skipa fyri dansi og hugna á havnalagnum har ymisk felagstiltøk verða fyriskipaði inni í tí stóra teltinum, sum verður sett upp á staðnum.
Økið við síðunar av teltinum verður sett av til kamping vognar og kamping bilar og bjóða vit øllum kampistum at nýta økið. Tó avmarka pláss.
Ókeypis luttøka fyri bæði kampistar og bátar.
Tekning fyri Kampingstar á Kunningarstovan í Runavík ring tlf. 417060.
Bátarnir hittast út fyri Saltnes fríggjakvøldið kl 18.00, tekning óneyðug.
Vísandi til skránna til høgru ásíðuni, verður nógv gott undirhald at fara til m.a Hallur Joensen, Marius, Jens Marni, Listaframsyning, Blitz, Angela og Hannebal og mangt mangt annað.
Skrá fyri Heiðateltið:
Fríggjadag:
21.00 – 23.00 Livandi tónleikur
23.00 – 04.00 Hallur Joensen og bólkurin Wolfgang til dans.
Leygardagin:
21.00 – 23.00 livandi tónleikur
01.00 – 04.00 Leygarkvøldið verður dansi tónleikur.


text:
Norðoyastevnuskrá 2015
06. Jun 2015
Norðoyastevnan 2015 (skráin) www.nfi.fo Mikudagur 3 juni 16:30 Bassa føðingardagur, saman við Karlo og Ludda. ...
les meir
Norðoyastevnan 2015: Signhild V. Johannesen - setti stevnuna
05. Jun 2015
Norðoyastevnan 2015: Góðu norðyastevnugestir - góðu norðoyingar Ein gomul søga úr Kina sigur frá nøkrum eldri kinverjum, sum skuldu ferðast við flúgvara runt...
les meir
Norðoyastevnan 2015:(BROYTINGAR) Tivoli opnar ímorgin leygardagin 6 juni kl. 14.
05. Jun 2015
Av tí at veðrið ikki er til vildar, so er onki á Tivoli-økinum íkvøld, fríggjakvøldið 5 juni.So Tivoli opnar ímorgin leygardagin 6 juni kl. 14.Og...
les meir
SAVNSGULL -føroyskur filmur í Atlantis
04. Jun 2015
Tá skiparin á línuskipinum Norðoyingi, svam á Flemis Kap.Á Norðoyastevnu fari eg at vísa ein nokk so langan film, sum er upptykin umborð á línuskipinum...
les meir
Stór dansur við Jens Marna Band á Norðoyastevnu 2015
03. Jun 2015
Stór dansur verður við Jens Marna Band á Norðoyastevnu.Dansurin verður í KÌ høllini.Dyrnar lata upp klokkan 23.Kostnaður er kr. 150.NFÌ skipar fyriNFÌ ...
les meir
NFÌ aðalfund 27 juli 2015
01. Jun 2015
NFÌ hevur aðalfund 27 juli 2015. kl. 18:30. Aðalfundur hjá Norðoya Fríðtíðar og Ítróttarráð, verður tann 27.07. kl. 18:30. Fundurin verður á...
les meir
Norðoyastevnan 2015 verður 05 juni - 06 juni og 07 juni 2015.
11. Mai 2015
Norðoyastevnan 2015 verður 05 juni - 06 juni og 07 juni 2015.Tey sum skulu hava tiltøk, og skulu í skránna á Norðoyastevnu.Skulu siga frá við...
les meir
NFÌ ráðið(nevndin) skipað seg, fundur í stjórnini eftir summarfríðtíðina
28. Jun 2014
Tann 24 juni hevði NFÌ aðalfund. NFÌ nevndin/ráðið er nú soleiðis (nevndin/ráðið hevur skipa seg tann 27 juni) Jón A. Østerø, formaður Atli S. Justinussen,...


text:
Kravánarasíđan
Kravánarasíđan gevur viđskiftafólki hjá Inntriv eitt greitt yvirlit av střđuni í teirra innheintingarmálum. Endamáliđ viđ heimasíđuni er at gera tađ lćttari fyri fyritřkur at fylgja viđ gongdini í krřvunum. Tey kunnu á ein skjótan og einfaldan hátt meta um heildarstřđuna av samlađu innsendu krřvunum, eins og tey kunnu meta um střđuna á tí einstaka málinum.
Á kravánarasíđuni kann viđskiftafólk hjá Inntriv síggja řll krřv sum tey hava sent til innheintingar frá byrjanini av, hvar máliđ liggur beint nú í mun til samlađu gongdina og sřgan aftanfyri hvřrt mál sćr.


text:
Í summar hevur verið forvitnislig serframsýning við verkum hjá Williami Heinesen. Framsýningin var framúr góð og nógv vitjað.
Karin Kjølbro greiðir frá broti úr søguni hjá Fjúrtanda,
Tað gleddi meg so sera at síggja TUSSUMOYGGJAR aftur – eitt klipp, sum William Heinesen gjørdi til frama fyri floksblað okkara í 1983. Undirritaða var blaðstjóri, og blaðið hevði, sum flestu bløðini – eisini tá, tungan rakstur. Vendi mær til William, sum segði ja beinanvegin.
Gjørdir vórðu 1000 lutaseðlar á 100 kr. Hetta var ørandi upphædd tá. Tá drigið varð, meldaði ongin vinnari seg.
Helt ikki, eg kundi loyva mær at hava myndina hangandi, og gjørdi tí av at geva Listafelagi Føroya myndina í gávu frá Tjóðveldisflokkinum. Eg visti, at mong teirra, sum stovnaðu flokk okkara, vóru tey somu, sum stovnaðu listafelagið í Keypmannahavn undir krígnum.
Umframt lutaseðlarnar var eisini gjørd plakat av tussumoyggjunum á prentsmiðju 14. septembers á Bryggjubakka (har Kaffihúsið heldur til). Á 1. hædd var blaðstjórnin. Deiligt umhvørvi við dugnaligum og fittum fólkum. Tróndur Nybo av Hvítanesi var prentari og gjørdi plakatina. Víst lættu Tussumoyggjar um hjá Fjúrtanda.
Samstundis var tað gott fyri felagsskapin á blaðnum og í flokkinum. Flestu tingmenn seldu lutaseðlar í sínum valdømi. Teir fingu eitt hefti hvør við 50 seðlum. Ein teirra var so stórtøkin, at hann keypti allar seðlarnar sjálvur.
Vert er at leggja aftrat, at William Heinesen var 83 ár, tá hann gjørdi hesa kátu mynd. Og hon var ikki tann seinasta. Tá eg var eftir myndini segði hann:
Hetta er ein variatión yvir eitt tema, ið mær hevur dámt væl at arbeiða við. William Heinesen gjørdist 91 ár og var altíð góður at heita á.


text:
Myndakort
Í Norðoya Sparikassa ber til at mynda títt egna gjaldkort. Tú kanst sjálv/ur gera av, hvussu Dankortið, Visa/Dankortið ella MasterCard Debit-kortið skal síggja út.
Her á heimasíðuni kanst tú royna teg sum sniðgeva. Vel eina mynd úr savninum í bíleggingarskipanini ella les inn tína heilt persónligu mynd.
Bíða nú…hvørja mynd skal eg velja mær? Eina mynd av ommu, av vakrastu bygdini, av flottasta próvnum, av tí einastu einu, av mínum dreymahúsi mínum, av nýsprettu baldursbráini, av skýleysa himmalhválvinum, av bergstoltu fjøllunum, av teimum fýra árstíðunum ella av nótastativinum? …. Nú veit eg! Myndin frá Summarfestivalinum, nei, summarferiuni. Ja, har var tað! Hon er tann akkurát rætta myndin til mítt persónliga kort. Tað er akkurát eg! Og so hevur eingin líka kort sum eg!
Minst bert til, at óhóskandi myndir og myndir við lýsingum verða avvístar.


text:
Anton Petersen úr Havn, sum í fjør fekk Gávugóðs úr Grunni Thorvalds Poulsen av Steinum, er sloppin inn á nýggja filmskúlan Film Factory hjá Bela Tarr (f.1955) í Bosnia-Hersegovina. Skúlin, sum er í Sarajevo, er eitt trý ára phd skeið, har sjálv phdverkætlanin er ein spælifilmur í fullari longd. - Tvey tey fyrstu árini gera vit fýra stuttfilmar, sigur Anton í samrøðu við Birkblogg í dag.
Tilgongdin við umsókn og upptøku er langt síðani av, men eftir at hava sæð filmin Skýming og eitt ráklipp av nýggja filminum hjá Anton, Drongurin og Eggið, hevur Bela Tarr straks tikið Anton sum næming.
- Fyri meg er hetta tann størsta útbúgvingin, eg kundi fingið, sigur Anton ovurfegin í samrøðu í dag. Teir seytjan lestrarfelagarnir hjá Antoni eru úr øllum heimspørtum. Umframt eina føroyingin er bara ein norðbúgvi, tað er Valdimar Jóhansson, sum er úr Íslandi.
Niðanfyri er Bela Tarr avmyndaður á finsku miðsummarfilmstevnuni The Midnight Sun Film Festival, har Aki Kaurismaki er fastur fúsur. Kaurismaki, Fríðrik Thor Fríðriksson, Jim Jarmush, Gus Van Sant, Atom Egoyan og Tilda Swinton eru millum teir 19 altjóða lærararnar á filmskúlanum í Sarajevo.
- Hetta er so mikið nýtt, at alt er ikki komið uppá pláss enn. Eg skal verða frammi tann 15. februar og tríggjar dagar seinni byrjar skúlin, sigur Anton, sum nú ger seg kláran at fara avstað. Bela Tarr, sum er fakultetsleiðari, sigur soleiðis um skúlan:
While there are more and more images everywhere around us, paradoxically, we perceive the increasing devaluation of this beautiful language every day. It is in this context that we are seeking to demonstrate, emphatically and convincingly, the importance of visual culture and the dignity of the image to the coming generation of filmmakers. Our aspiration is to educate mature filmmakers who think responsibly, with the spirit of humanism, artists who have an individual outlook, an individual form of expression and who use their creative powers in the defence of the dignity of man within the reality that surrounds us. Probing questions concerning our outlook on the world and the state of our civilization must impact the work of the new programme of doctoral studies in Sarajevo.Tá Anton Petersen í fjør fekk gávugóðs úr Grunni Thorvalds Poulsen av Steinum, var tað við hesum orðum frá formanninum í nevndini, Sigurði í Jákupsstovu:
Skýming er ein stutt søga um ein mann, ið leitar eftir sær sjálvum. Ítøkiligi karmurin er eitt parlag á okkara døgum í Havn við Nólsoynni í baksýni. Anton hevur við hesum filmi sett sær stórar avbjóðingar, sum eisini hava staðið við í langa tíð. Umframt søgugongdina, har mannligi høvuðsleikarin leitar millum barndóm og manndóm, kunnu vit eisini siga, at Anton sum leikstjóri leggur lunnar undir ein sermerktan stíl og máta at bera fram film úr okkara veruleika og náttúru. Umframt tilknýtið til barndómin, ofta lýst við tølandi minnismyndum, tykist Anton í hesum filmi serliga at dvølja við sambandið við náttúruna. Í hesum evnisvali skapar Anton eitt huglag, har vit mitt í tí triviella undrast um skapanarverkið. Anton sýnir eitt myndamál, ið er serstakliga egið og sjálvrannsakandi. Hetta síggja vit serliga í uppafturtiknum nærmyndum av høvuðsleikaranum. Sjáldsomu nærmyndirnar fata vit sum rannsakandi og náðileyst gjøgnumlýsandi sjálvsmyndir av einum leitandi leikstjóra. Leitanin vitnar um strong krøv til sín sjálvs, og krøvini verða sett úr øllum filmiskum vinklum. Uppi við hesum sjáldsama myndamáli hóma vit afturljóð frá stóru filmsmeistarunum, eitt nú Andrej Tarkovsky, sum ung filmslistarfólk her á landi eru farin at skifta orð um. Henda tilvitska um film sum miðil er sjáldsom og so mikið meir verd at stuðla.Nám hevur keypt rættindini at brúka filmin Skýming í skúlanum og hevur latið gera næmingauppgávur til filmin. Frammanundan hevur Nám eisini keypt rættindi til skúlasýningar og gjørt uppgávur í til filmin hjá Sakarisi Stórá Passasjeren.
Birkblogg ynskir Antoni hjartaliga til lukku, nú hann er sloppin inn á henda spennandi nýggja filmskúla í Sarajevo, har heimsins fremstu filmslistafólk fara at undirvísa!